Н.Ю: Фарҳод-акаааааааааааааааа.... / CHAMPIONAT.asia\n15:53Каталониянинг икки клуби ЛаЛига етакчилари билан тўқнашади 0 15:44"Навбаҳор" дастлабки йиғинни мағлубият билан якунлади 3 15:22Breaking: Алексис Санчес бугун "Манчестер Юнайтед"да тиббий кўрикдан ўтади 9 15:20Жанубий Корея U-23 - Малайзия U-23 - 2:1. ВИДЕО 9 15:15Olamsport: МакГрегор чемпионлик камаридан маҳрум қилинди, Фергюсон ва Нурмагомедов ўртасидаги жанг чемпионлик камари учун бўлади 1 15:05U-23 Осиё чемпионати. Ярим финалда Жанубий Корея билан ўйнаймиз 60 14:52Эриксен: "Ювентус"га қарши баҳслар "Тоттенхэм"нинг ўсиш даражасини кўрсатиб беради" 6 14:12Англияда катта футбол байрами 9 13:42"Пахтакор" бугун Македониянинг 10 карра чемпионига қарши ўйнайди 44 13:36“Сўғдиёна” Жиззахдаги йиғинни якунланди 8 13:26"Ҳатто бир йил 150 кунни самолётда ўтказганман". Муҳаммад Салаҳни топган скаутнинг иш фаолиятига назар 7 13:22Видаль ёзда "Бавария"ни тарк этиши керак 5 13:17Гвардиола: "Манчестер Сити"га яна бир ҳужумчи керак эмас" 2 12:57Гвардиола: "Мессигача Роналдиньога ўхшашини кўрмаганман" 14 12:03Коутиньо майдонга тушадиган сана маълум бўлди 36\n08 мар 15:26\nОчиғи, бу мақолани ёзиш ниятим йўқ эди. Майли, ўтди-кетди деб қўйдим. Бир амаллаб Суперкубокни ташкил қилиб олдик-ку, деб ўзимни овутдим. Лекин...\nЛекини шундаки, Украина футболини ёритиш борасида биринчи рақамли сайт ҳисобланган "football.ua", кеча материалларимиздан фойдаланиб, Ўзбекистон Суперкубогида иштирок этган ўз футболчиларини ёритган. Демак, бизни кузатишяпти, ўқишяпти. Онангни отангга пардозсиз кўрсатма, деб бежизга айтишмаган. Лекин Суперкубок ташкилотчилиги ПФЛ Кубогидан жилла қурса фарқ қилмади. Балки, фарқи бордир, аммо мен буни кўрмадим. Демак:\nБу гап кубокка тегишли. Бежизга матбуот анжуманида сайтимиз мухбири Хайрулла Ҳолиқов кубок ҳақида савол бермади. Кубок бу мамлакатнинг юзи. Ўзбекистон Кубоги учун аталган, тилла суви югиртирилган кубок 2001 йили махсус буюртма билан Германиядан келтирилган. Мана бир неча йилдирки, у кўзимизга шу қадар ўрганиб қолдики, кубок деганда, ҳаммамизнинг кўз олдимизда ҳақиқий кубок намоён бўлади. Худди Германиядаги сопол каби.\nПФЛ Кубоги финалида ўйналган кубокдан сал дизайни ўзгартириб ишланган. Буни қарангки, сопол буюмнинг қулоғи Суперкубокда ҳам синиб кетди. ПФЛ Кубоги ҳам ечиниш хонасидан соғ чиқмаган эди. Суперкубок эса ечиниш хонасига киришга улгурмади. Бундай кубокларни тайёрлаш учун қаерга буюртма беришади, ҳайронман. Битта яхши кубокни олиб, йиллар давомида айлантирса бўлади-ку! Икки йил давомида Ўзбекистон чемпиони қўлга киритаётган кубок ҳам аслида бошқа ниятда олинган. 2012 йилга қадар "Бунёдкор" чемпионликни бой бермай келди. Байрам байрамдек ўтсин, қабилида иш тутган қалдирғочлар 4 йил Испаниядан турли-туман кубокларни буюртма қилиб, ўзларига-ўзлари топширдилар. 2012 йил ҳеч ким "Пахтакор" чемпион бўлади, деб ўйламади. Аксига олиб, "Пахтакор"да у пайтларда ортиқча кубок йўқ. Шунда ПФЛга қўнғироқ бўлди ва уларда битта ортиқча кубок борлиги маълум бўлди. Шу тариқа, кубок тантанали тарзда топширилди. 2013 йил эса, "Бунёдкор" "Пахтакор"дан кубокни олиб қўйди. Ваҳоланки, шу кунгача топшириалдиган кубоклар ғолиб жамоада қолиб келаётган эди.\nБУ СУПЕРКУБОКМИ ЁКИ ЎРТОҚЛИК ЎЙИНИ?\nЎйин олдидан Суперкубок мукофот жамғармаси 50 000 000 сўм эканлигини билдик. Ёмон сумма эмас, катта деса ҳам бўлади. Аммо бу пулга "Бунёдкор" ҳам, "Локомотив" қараб қолмаган. Шу пулга Суперкубокни додахўжа қилиб ташкил қилса бўлмасмиди, деб ўйлаб қоламан. Сайтимиз 3 ёшга тўлганини эслайсизми? Бир ҳафта аввал бошладик, "СА" 3 ёшга тўлади, фалонча қолди, писмадонча қолди. Ўйинга қадар мухлису мутахассислар фикрини, турли рекламалар бериб бордик. Бунинг натижасида таниш-билиш қилиб, аранг 100 000 сўмга гаплашган майдонимизга мухлисларни жалб қилдик. Икки юзга яқин мухлис, 20 нафар футболчи келди. Ёмғир шаррос қуйишига қарамай, ёмон футбол бўлмади. Тарғиботда гап жуда катта. Шунинг учун ҳам, бу мисолни келтирдим. ПФЛ ваккиллари учун Суперкубок оддий ўйин сифатида ўтди, кетди. Ташкилий гуруҳ тузилиб, ходимлар ўйинга бир ой тугул, 2 кун ҳам тайёргарлик кўришмади. Янги мавсум бошланяпти, мухлисларни стадионга жалб қилиш керак. Ўйлаяпсиз, кеча стадионга келган мухлис реклама орқали билди, деб? 70 фоиз мухлис Абрамовни қайтганини кўраман, деб келди. Пойтахт кўчаларини кўрсангиз, шаҳар қўшиқчиларни плакатлари билан тўлиб ётибди. Мақсад битта концертимга мухлис келсин, дейди. Нега футболимизнинг рекламаси йўқ? Аслида бу маблағ ҳам талаб қилмайди. ТВга хат ёзилади, шу куни ўйин бўлади, қўллаб юборинглар мазмунида. Камида 10 кун реклама беринг. Ўзбекнавога хат билан чиқилса, бу ташкилот ҳам эл суйган санъаткорларни қизғанмайди. Шаҳар кўчаларига соғлом турмуш тарзини тарғиб қилувчи ижтимоий рекламаларни жойлаштириш бепул. Ҳурматли Юртбошимизнинг Ўзбекистонда футболни янада ривожлантириш мақсадида бир нечта Фармон ва Қарорлари эълон қилинган бир пайтда, биринчи рақамли спорт турига бу тарзда бефарқ бўлиш яхши эмас.\nЮқорида изоҳини келтирган Суперкубокни топшириш маросими ҳам жуда оддий бўлди. Саҳна ҳам ўрнатилмади. Мушакбозлик ҳақида айтмаса ҳам бўлаверади. Учрашувга суҳандон ҳам айтишмаган. Натижада, "Локомотив" матбуот котиби Отабек Эшмаматов суҳандонлик қилди. Ҳисоб 2:0га етганидан сўнг, овозлари ҳам зўрға чиқди. Суперкубок учун сценарий йўқ. МТРК сайтида ўйин бутун дунёга намойиш этилди. Тасаввур қилинг, испаниялик Кото "Барселона"даги дўстларига сайт манзилини бериб, мени томоша қилинглар, деган.\nПФЛда ўйинни шоу қилиб юборадиган одам йўқ. Агар бўлса айтинг. Илк маротаба Суперкубокни қўлга киритган футболчиларни йиғиб туриб, саҳнага таклиф қилиш ва мухлислар учун қизиқарли ўйинларни ўтказса, минг маротаба яхши эмасмиди? Жаранглашини қаранг Суперкубок. Лекин Хайрулла Каримов уни қўлга киритар экан, ортиқча хиссиётга ҳам берилмади. Чунки, ПФЛ Суперкубок қийматини тарғибот орқали кўтара олмади.\nБАННЕРЛАРГА КИМ ЖАВОБ БЕРАДИ?\nЖар стадионига учта баннер қўйишди. Бири, икки ойдан бери ишламаётган ЎФФнинг расмий веб сайти "the-uff.com", иккинчиси икки чети Ўзбекистон Кубоги билан безатилган "O'zbekiston super kubogi-2014" ёзуви. Бу ерда "Ў" ҳарфи қўпол тарзда бузиб ёзилган. Аммо бунга кўникиб кетдик. Сайтингизда хатолар тўлиб ётибди дейишга шошилманг. ТВ ва интернет орқали стадиондаги бу баннерни миллионлаб одамлар кўришади. Миллионлар билан мингларни фарқи катта. Кейин яна "Ў" ҳарфи бузиб юборилган "O'zbekiston professional football ligasi". Бу ерда гап ўзбек тилида бошланиб, инглиз тилида (football) давом этиб, яна ўзбекчалашиб кетган. Балки, тўғриси ҳам шундайдир, деб ўйлаб қолдим. Аммо баннердаги ПФЛ логосини кўриб, мен эмас, улар хато қилишганлигига амин бўлдим. Бундан ҳам ҳафа бўлмасак бўлади, ПФЛда ўзи мусобақалар ўтказиш бўлимида биронта ходим ўзбек тилида равон гапира олмайди. Шунинг учун ҳам, вилоятдан келадиган ёш, русчани билмайдиган ходимлар, тушунмаган нарсасини қайта сўраб, майна бўлишдан уялиб, ҳеч нима олмай кетаверади. Балки, ПФЛ ва Терма жамоалар маркази томонидан ўйинларни профессионал, бекаму кўст бўлмасада, мухлисларга ёқадиган қилиб ўтказадиган махсус бўлим ташкил қилиш керакдир?\nМатбуот анжумани залидаги баннер Сколари пайтида осилган.\nЛотин тилида «Ў»ни тўғри ёзиш учун, «O» ҳарфини ёзасиз, сўнг катак ташлаб «'» белгисини қўясиз. Шунда бу белги баннерда кўриб турганингиздек 9 эмас, 6 шаклига келади.\nБОШҚА ҲАКАМЛАРГА ҲАМ ИМКОНИЯТ БЕРИШ КЕРАК-КУ!?\nҲакамлар қўмитаси муваффақиятлар ҳақида оғзи тўлиб гапиради-ю, аммо муҳим ўйинларга фақат Равшан Эрматов бригадаси тайинланаверади. Бу сафаргиси энди ошиб тушди. Ўзбекистонда футбол Эрматовгача ҳам бўлган-ку? Шунча йил давомида қандай бўлган эди? Эрматов жаҳон савиясидаги ҳакам, гап йўқ. Лекин унга ҳам бироз дам бериш керак. Иордания - Сурия ўйинини бошқариб, эртаси куни битта самолётдан иккинчисига ўтириб, парвоз қилиб толиққан ҳакамни Суперкубок ўйинига тайинладилар. Ваҳоланки, ҳакам ўйин давомида футболчидан кўра кўпроқ масофани босиб ўтади. Табиийки, чарчоқ ўйин давомида ҳакамга салбий таъсир ўтказиши мумкин. Хато бўладиган бўлса, ҳеч ким уни узоқдан учиб келганини эсламайди. Наҳотки, шуни тушунмасак? ЖЧда юртимиз шарафини ҳимоя қиладиган Эрматовга, ҳам жисмоний, ҳам руҳан тайёргарлик керак. Коваленко ҳам ОК саралаш учрашувида ишлади. Лекин бу икки ҳакамимиздан ташқари яна бир неча нафар ФИФА ҳакамлари бор-ку, қачон улар жиддий ўйинга қўйилади?\nГол офсайддан урилди, деяётганлар, бу вазиятда Пишур ҳақиқатдан ҳам ўйиндан ташқари ҳолатда қолган бўлар эди, агар "Локомотив" ҳимоячиси тўп оширилиши олдидан подкат ташламаганида. Шу боис, гол ҳаққоний кўриниш олди.\nГапирса гап кўп... Яна бир ҳафтадан кейин стадионларимизга олий лига қайтади. Лекин ҳеч қаерда стадионларга мухлисларни чорлаш борасидаги чора-тадбирларни кўрмаяпмиз.\nЖамоаларимиз олий лигада ҳафтада 2та ўйинда майдонга тушса додлаб юборади. Эрматов муҳим ўйинни бошқариш билан бирга, олис масофани босиб келди.\nҲа, айтгандай, янги мавсум учун кубокка ҳозирдан буюртма беринг. Яна тест қилиб, икки марта ерга ташлаб кўриш керак. Акс ҳолда, йиллар ўтиб, клубларимиз музейларида синган ҳумлар қолади, холос.\nКеча "телеграм"да "Бунёдкор" ва "Локомотив" мухлисларининг суҳбатини кузатдим.\n- "Бунёдкор" чемпион!!!\n- Вей, кубок шумиди, шунга шунча талашдикми? Сиқилмасак ҳам бўлар экан...\nМухлисни алдай олмайсиз!


Ўзбекистонда тракторларга даланинг ўзида газ қуйилади\n14:19 / 10.10.2015\nЎзбекистонда қишлоқ хўжалик техникаларида сиқилган табиий газдан фойдаланишга ўтиш бўйича синов дастури амалга оширилмоқда, дея хабар берди Sputnik Қишлоқ ва сув хўжалигидаги ахборот манбасига таянган ҳолда.\nУнинг сўзларига кўра, ўзбек томони Жанубий Кореянинг KNM-Tech компанияси билан тракторларда солярка ўрнига сиқилган табиий газдан фойдаланиш бўйича шартнома имзолади.\n“Айни пайтгача "Далварзин таъмирлаш" заводида синов лойиҳаси доирасида Тошкент трактор заводида ишлаб чиқарилган 20та тракторни қайта жиҳозлаш ишлари амалга оширилди. Улар зарурий сертификатлашдан ўтказилиб, пойтахт вилояти далаларидан синовдан ўтказилди”, - дейди ахборот манбаси.\nСиновлар мазкур техникаларнинг самарадорлигини кўрсатди. 8 соат ичида битта трактор солярка билан ҳаракатланадиган намунасига қараганда 150 минг сўм иқтисод қилишга эришди. Бу эса қайта жиҳозлаш ҳаражатларининг қопланиши учун 150 кун кифоя қилишини англатади.\nАхборот манбасининг сўзларига кўра, бунда бир муҳим муаммо – техникага даланинг ўзида қандай қилиб газ қуйиш масаласини ҳал этиш лозим.\nМазкур масаланинг ечимини корейс мутахассислари таклиф қилишди. Улар техникага даланинг ўзида газ қуйишга мўлжалланган илк мобиль газ қуйиш станциясини келтиришди.\nЗаводнинг яқин вақтдаги режасидан Т135 New Holland ва Orion тракторларини қайта жиҳозлаш ҳамда мобиль газ қуйиш станцияларини ишлаб чиқаришни маҳаллийлаштириш масаласи ўрин олган.


Оқил Салимов: "Шавкат Мирзиёев олий таълимда айтган ислоҳотларни ўз вақтида амалга оширишнинг имкони ҳам, иложи ҳам йўқ эди" » Ўзбекистон янгиликлари – Zamin.uz\nОқил Салимов: "Шавкат Мирзиёев олий таълимда айтган ислоҳотларни ўз вақтида амалга оширишнинг имкони ҳам, иложи ҳам йўқ эди"\n1987 йилда Оқил Салимов Ирригация институти ректори этиб тайинланган, ўшанда Шавкат Мирзиёев институтнинг партия қўмитаси ўринбосари лавозимида ишларди. Унинг бу даврдаги фаолияти ҳақида академик Оқил Салимов шундай хотирлайди.\nБир куни у шундай таклиф билан кирди: «Институт потенциалини кўтариш, илмий салоҳиятини кескин ривожлантириш керак». Бунинг учун нималар қилиш кераклигини бирма-бир санаб кетди.\nЎша пайтлари бу айтилган ислоҳотларни амалга оширишнинг мутлоқ имкони ҳам, иложи ҳам йўқ эди. Аммо Шавкат Мирзиёев айтганларининг барчасини амалга ошириб исботлади. Ўша пайтлар Ирригация институти том маънода мамлакатдаги етакчи илмий даргоҳга айланганди.\nБунинг учун у нима қилди?\nШавкат Мирзиёевнинг олий таълим даргоҳига малакали ўқитувчиларни жалб қилиш, илмий-амалий лабораториялар, кафедралар ташкил қилиш каби вазифаларни ёрқин кўрсатиб бера олди. Ўша пайтда асосан кун тартибида институтга энг қобилиятли ёшларни жалб этиш, уларнинг умумий маданиятини юксалтириш, институтнинг илмий салоҳиятини ривожлантириш масаласи турарди.\nТалабаларни тарбиялашда ўқитувчининг ташқи кўриниши ҳам муҳим ўрин тутади, шунинг учун «Юлдуз» тикув фабрикасида кийимлар тикилиши йўлга қўйилган ва йилига икки марта улар энг яхши маърузачиларга мукофот тариқасида берилган.\nМен ўшанда 60 ёшда эдим, Шавкат Миромонович 25 ёшда. Ўша пайтлари ҳам ёш бўлишига қарамай, кўп масалаларда олий даргоҳдаги масъул ходимлардан кўра яхши билимга эгалиги чин маънода ҳайратда қолдирган.\nКўпчилик қатори Шавкат Мирзиёев узоқни кўра оладиган қобилият эгаси эканини ана ўша даврларда сезган эдим. Билдимки, бу инсон тенгдошларидан анча олдинда юрган эди.\nЯнгиликлар » Жамият » Оқил Салимов: "Шавкат Мирзиёев олий таълимда айтган ислоҳотларни ўз вақтида амалга оширишнинг имкони ҳам, иложи ҳам йўқ эди"\n20:10 Шавкат Мирзиёев хорижга чиқиб кетган мутахассислар рўйхатини тузишни буюрди


Ухань шаҳрида 30дан ортиқ Ўзбекистон фуқаролари бўлиши мумкин — ... - UzNews.uz\n23 январь 2020 г. 1963 0\nЎзбекистоннинг ХХРдаги элчихонаси ватандошларнинг мамлакатда хавфсиз ҳолатда бўлишлари учун зарурий чораларни кўрмоқда.\nЎзбекистон ТИВ матбуот хизматининг хабарига кўра, Ухань шаҳрида махсус шошилинч штаб жойлаштирилган ва 23 январь соат 10:00дан бошлаб жамоат транспорти вақтинча тўхтатилган, аэропорт ва темир йўл рейслари бекор қилинган. Шаҳардан чиқиш йўллари ёпилган. Шаҳарнинг барча транспорт воситалари ҳуқуқни муҳофаза қилиш органлари томонидан назоратга олинган.\nМавжуд маълумотларга кўра, Ухань шаҳрида 250 нафар атрофида Ўзбекистон фуқароси, асосан олий таълим муассасалари талабалари яшайди. Уларнинг нисбатан кўпчилиги семестр якунланганлиги сабабли ватанга қайтишган. Ҳозирда шаҳарда 30дан ортиқ Ўзбекистон фуқаролари бўлиши мумкин. Уларга консуллик-ҳуқуқий ёрдам кўрсатиш учун “WeChat” ижтимоий тармоғида “Ухань 2020 Ўзбекистон” гуруҳи тузилган.\n“Талабаларга хотиржамликни сақлаш, зарурий эҳтиёт ва профилактика чораларига амал қилиш кераклиги тушунтирилди, элчихона консуллик бўлими ходимларининг телефон рақамлари берилди”, – дейилади ТИВ хабарида.\n5 март, 08:43 381 0


Айдарсоч, айдартўй ҳақида эшитганмисиз? » Sangzor.uz - Инновацион ахборот портали\nSangzor.uz » Ўзи нима гап? » Айдарсоч, айдартўй ҳақида эшитганмисиз?\nАйдарсоч, айдартўй ҳақида эшитганмисиз?\nНаврўз умумхалқ байрами арафасида кўплаб миллий урф-одат ва анъаналар янги талқинда намойиш қилинади. Қорақалпоқларнинг азалдан машҳур бўлиб келган айдартўй маросими ҳам ҳар йилги байрам дастурларидан алоҳида ўрин олади.\nҚорақалпоқларда ўғил, баъзан қиз болаларга ҳам қўйиладиган айдар сочнинг маъноси нима? Нима учун унга атаб қорақалпоқлар айдартўй ўтказади?\nБу ҳақида қорақалпоғистонлик таниқли фольклоршунос олим Сейдин Амирлан ЎзА муҳбирига қуйидагиларни гапириб берди.\n–Қорақалпоқ халқининг турмушида “соч хосияти”га оид тушунчалар кўп. Шу асосда ўғил болага айдар, кокил, ёл, тулум, қиз болага эса кокилча ва тулумчоқ қўйилади. Шунингдек, сочга алоҳида парвариш ҳам талаб қилинади. Чунки, «одам жонининг бир бўлаги сочда бўлади» деб тушунилган. Соч учиб кетса ёки қуш оғзига тушса, одамнинг боши оғрийди, касалликка чалинади, деган ҳар хил иримлар қилинган. Шу боис сочни ҳар ерга сочиб кетиш таъқиқланган.\nСочнинг парвариши ва уни олдиришнинг ўз қоидалари бор. Масалан, қиз боланинг сочини онаси, бувиси, опалари парвариш қилади, ўғил болаларнинг соч парваришига эса ҳамма масъул. Эътиборли томони шунда, қорақалпоқларда соч ўстириш ва уни тантанали равишда олдириш дастури билан боғлик халқ маросимлари ҳам юзага келган. Бу маросим турларининг асосийлари айдартўй, кокилтўй, зулфитўй (тулумчоқтўй).\nШулардан айдартўй маросими алоҳида ўрин тутади. Айдартўй – авлодни давом эттирувчи ўғил болага берилади. Бошқа тўйлар қўшнилар ва яқин-қариндошлар иштирокида кичикроқ маросим сифатида ўтказилган бўлса, айдартўй кенг омманинг бошини қўшадиган “улуғ тўй” ҳисобланган.\nАйдарсоч қандай сабабларга кўра ўстирилади?\nБиринчидан, узоқ вақт фарзанд доғида юриб, ўғил кўрганда, иккинчидан, фарзанди турмай келган уйнинг ўғил боласига айдар соч қўйилган. Учинчидан, қатор қиз болалардан кейин ўғил фарзанд кўрса, тўртинчидан, болага кўз тегмасин, умри узоқ бўлсин, ботир бўлсин деган маъноларда айдар соч ўстирилган. Яна бир сабаби бор, агар бола туғилганда тепасида бир уюм соч билан туғилса, унга ҳам айдар соч ўстирилган. Баъзида, ўғил ўрнида кўрилган қиз болага ҳам айдарсоч қўйилганлиги маълум.\nАйдартўй – бола беш ёки етти ёшга чиққанда берилади. Анъанага кўра, айдартўйда болага махсус кийимлар кийдирилади ва айдарсочлари ўрилади. Боланинг айдари ҳар хил мунчоқлар, ҳосил тошлар ва зарли иплар билан безатилади. Тўй тантанасида бола хижолат бўлмаслиги учун махсус айтимлар айтилган.\nБола тўйга йиғилганларни бир айланиб чиқиб, ўртага тўшалган кигизнинг устидаги курсига ўтиради ва шу ерда тоғаларининг бири келиб, жиянига тилак билдириб, айдарсочини олади. Айдарсочини олгандан кейин дуо қилади ва бошига қалпоқ кийдириб, қўлига қамчи тутқазади ҳамда тоғалари олиб келган отга миндириб тўйхонани айлантириб олиб юради. Айдарсоч оқ матога туюлиб, онасига топширилади. Тўй тантанаси шу тариқа давом этади.


Коронавирусга чалинганлар 5700га яқинлашди\n31 октябр 2020, Тошкент вақти: 07:25\nҲозирда касалхоналарда 1547 нафар бемор даволанмоқда.\nСоғлиқни сақлаш вазирлигининг билдиришича, 18 июнь соат 10:00 ҳолатига кўра, Ўзбекистонда коронавирус инфекцияси қайд этилганлар сони 5697 нафарни ташкил этмоқда. Бу 17 июнь соат 23:00даги ҳолатдан 15 кишига кўпдир.\nЯнги касалланиш ҳолатларининг 9 нафари Тошкент шаҳрида аҳоли орасида, 6 нафари Навоий вилоятида коронавирусга чалинганлар билан мулоқотда бўлиб карантинга олинганлар орасида аниқланган.\nВазирликнинг билдиришича, айни пайтда коронавирусга чалинган 4131 киши соғайди.\nҲозирда касалхоналарда 1547 нафар бемор даволанмоқда. Улардан 12 нафари оғир аҳволда.


Россияликлар мигрантлар устидан Путинга шикоят қилишди - 06.10.2021, Sputnik Ўзбекистон\nРоссияликлар мигрантлар устидан Путинга шикоят қилишди\n"ФудСити"га яқин ҳудудлар аҳолиси Владимир Путинга мигрантлар борасида тартиб ўрнатиш талабнома йўллашмоқда. Ҳозирда маҳаллий аҳоли талабнома остида 8,5... 06.10.2021, Sputnik Ўзбекистон\nТОШКЕНТ, 6 окт — Sputnik. Янги Москвадаги ўта машҳур ҳисобланган "ФудСити" озиқ-овқат бозорига яқин жойлашган бир неча ҳудудлар аҳолиси мигрантлар билан боғлиқ масалани тартибга солиш учун минглаб имзо тўплашга муваффақ бўлдилар. Бу ҳақда Readovka Telegram-канали хабар бермоқда.Маҳаллий фаоллар Россия президенти Владимир Путин номига йўлланган мурожаат остида 8,5 мингдан зиёд имзо тўплашга муваффақ бўлишган.Фуқаролар Янги Москвада сон жиҳатдан ўта кўпайиб кетган меҳнат мигрантлари орасида тартиб ўрнатишни сўрашмоқда. Бундан ташқари, таъкидланишича, ушбу ҳудудда чет элликлар иштирокидаги жиноятлар сони ҳам сезиларли ошган."Ўзимизнинг районимизда яшаш ноқулай ва хавфли бўлиб қолди, кечалари кўчага чиқишдан хавфсираяпмиз", - дейилади аризада.Фуқаролар ушбу ҳолатга диққат билан эътибор қаратилишини ва "Россия аҳолиси ҳуқуқлари ва манфаатлари таъминланиши" йўлида бу масалада тартиб ўрнатилишини сўрашмоқда.Фуқароларнинг таъкидига кўра, йирик "ФудСити" бозорининг шу ҳудда жойлашуви, Сахарово миграция марказига олиб борадиган йўлнинг ҳам айнан шу ердан ўтиши туфайли ушбу ҳудудда мигрантлар сони ниҳоятда кўп.Таъкидланишича, Сосенское ҳудудида чет эллик фуқаролар назоратсиз келиб жойлашаётган маконга айланаётгани учун ҳам бу ерда "миграция сиёсати ҳаётга татбиқ этиляпти", деб айтиб бўлмайди.2020 йил ҳолатига кўра, Сосенское шаҳар типидаги поселкасида 66 минг мигрант ва фуқаролиги йўқ шахслар яшашади.Посёлкада расман рўйхатдан ўтган аҳоли сони эса 142 минг кишини ташкил этади.Маҳаллий полиция бўлими баёнотига кўра, номусга тегиш ва ўғирлик сингари жиноятларнинг асосий қисми чет элликлар томонидан содир этилади, шу боис, маҳаллий аҳолининг ўзи ва яқинлари учун нега ташвиш чекаётганини тушуниш мумкин.\n"ФудСити"га яқин ҳудудлар аҳолиси Владимир Путинга мигрантлар борасида тартиб ўрнатиш талабнома йўллашмоқда. Ҳозирда маҳаллий аҳоли талабнома остида 8,5 мингдан зиёд имзо тўплашга муваффақ бўлган\nТОШКЕНТ, 6 окт — Sputnik. Янги Москвадаги ўта машҳур ҳисобланган "ФудСити" озиқ-овқат бозорига яқин жойлашган бир неча ҳудудлар аҳолиси мигрантлар билан боғлиқ масалани тартибга солиш учун минглаб имзо тўплашга муваффақ бўлдилар. Бу ҳақда Readovka Telegram-канали хабар бермоқда.\nМаҳаллий фаоллар Россия президенти Владимир Путин номига йўлланган мурожаат остида 8,5 мингдан зиёд имзо тўплашга муваффақ бўлишган.\nФуқаролар Янги Москвада сон жиҳатдан ўта кўпайиб кетган меҳнат мигрантлари орасида тартиб ўрнатишни сўрашмоқда. Бундан ташқари, таъкидланишича, ушбу ҳудудда чет элликлар иштирокидаги жиноятлар сони ҳам сезиларли ошган.\n"Ўзимизнинг районимизда яшаш ноқулай ва хавфли бўлиб қолди, кечалари кўчага чиқишдан хавфсираяпмиз", - дейилади аризада.\nФуқаролар ушбу ҳолатга диққат билан эътибор қаратилишини ва "Россия аҳолиси ҳуқуқлари ва манфаатлари таъминланиши" йўлида бу масалада тартиб ўрнатилишини сўрашмоқда.\nФуқароларнинг таъкидига кўра, йирик "ФудСити" бозорининг шу ҳудда жойлашуви, Сахарово миграция марказига олиб борадиган йўлнинг ҳам айнан шу ердан ўтиши туфайли ушбу ҳудудда мигрантлар сони ниҳоятда кўп.\nРоссияда мигрантлар содир этган жиноятлар сони кўпайди\n28 Сентябр, 14:58\nТаъкидланишича, Сосенское ҳудудида чет эллик фуқаролар назоратсиз келиб жойлашаётган маконга айланаётгани учун ҳам бу ерда "миграция сиёсати ҳаётга татбиқ этиляпти", деб айтиб бўлмайди.\n2020 йил ҳолатига кўра, Сосенское шаҳар типидаги поселкасида 66 минг мигрант ва фуқаролиги йўқ шахслар яшашади.\nПосёлкада расман рўйхатдан ўтган аҳоли сони эса 142 минг кишини ташкил этади.\nМаҳаллий полиция бўлими баёнотига кўра, номусга тегиш ва ўғирлик сингари жиноятларнинг асосий қисми чет элликлар томонидан содир этилади, шу боис, маҳаллий аҳолининг ўзи ва яқинлари учун нега ташвиш чекаётганини тушуниш мумкин.


“Ўзиккиламчиранглиметалл” Осиё-Тинч океани минтақаси давлатлари бозорига чиқмоқчи Ўзбекистон янгиликлари\n4 November 2019, 12:22\nЎзбекистон, Тошкент – Batafsil.uz ЯА. Яқин вақтда “Ўзиккиламчиранглиметалл” ўз маҳсулоти билан Осиё-Тинч океани минтақаси давлатлари бозорига чиқмоқчи. Бу эса ер шари аҳолисининг қарийб ярмини ташкил этади. Завод вакиллари Хитой, Ҳиндистон, Малайзия, Индонезия ва Сингапурдаги ҳамкорлар билан музокаралар олиб боришмоқда. Бундан ташқари, жорий ойда Таиланд делегацияси Тошкентга ташриф буюрган. Бу ҳақида корхона матбуот хизмати хабар қилмоқда.\nХусусан, Таиланднинг Win Global Metal Co компанияси “Ўзиккиламчиранглиметалл”дан алюминий харид қилишни режалаштирган. Дастлабки келишувларга кўра, биринчи битим йил якунига қадар амалга ошиши мумкин.\nТаъкидлаш лозимки, завод маҳсулотлари асосан Болтиқбўйи давлатлари, Англия, Туркия, МДҲ давлатлари ҳамда Гонконгга экспорт қилинмоқда. Жорий йилда “Ўзиккиламчиранглиметалл” илк бор ўз маҳсулотини Афғонистон, Покистон ҳамда қўшни Тожикистонга етказиб берди. Шу билан бирга заводнинг стратегик ҳамкорлари сифатида Туркия, АҚШ, Германия, Канада, Ҳиндистон, Япония, Буюк Британия ҳамда Швейцарининг йирик металлургия корхоналарини кўрсатиш мумкин.\nКорхона вакилларининг маълум қилишича: “Жорий йилнинг 9 ойи давомида “Ўзиккиламчиранглиметалл”нинг экспорти 15 миллион доллардан ошди. Бунда асосан алюминий, мис, жез, қўрғошиннинг иккиламчи қотишмалари етказиб берилмоқда. Шунингдек, завод томонидан республикада қайта ишланмайдиган никель, титан ва магний чиқиндилари ва парчалари экспортга юборилмоқда. Улар МДҲ ва Европа давлатларига етказилади”.\nТаъкидлаш лозимки, “Ўзиккиламчиранглиметалл” Марказий Осиёда ягона саналган рангли металл чиқиндилари ва парчаларини тайёрлаш ва кайта ишлаш, шунингдек рангли металл қотишмалари ва халқ истеъмол маҳсулотларини ишлаб чиқаришга ихтисослашган корхона ҳисобланади.\nБугунги кунда “Ўзиккиламчиранглиметалл” –замонавий корхона бўлиб, республика бўйлаб тайёрлов ташкилотлари тармоғига эга ва маҳаллий иқтисодиёт тармоқларини сифатли рангли металл билан таъминлаб келмоқда.\nЖорий йилнинг сентябрь ойида “Ўзиккиламчиранглиметалл”нинг устави капиталидаги давлат улуши хорижнинг SFI Management Group корхонасига ишончли бошқарув асосида топширилган. Бундан корхона бошқаруви тизимининг самарадорлигини ошириш мақсади кўзланган эди.


Бобилдаги энг бой одам, бойлик ҳақида сабоқ\nБобилдаги энг бой одам ва унинг бойлик ҳақидаги сабоғи\nОпубликовано: 08/06/2021 Рубрика: Муваффақият сирлари\nЖорж Клейсон қаламига мансуб машҳур “Вавилон ҳикоятлари” бестселлер китоби миллионлаб китобхонларни муваффақият ва бойлик излашга руҳлантириб, яқинlан кўмак берган. Бу китоб ўз молиявий имкониятларини режалаштиришни, пул топиш, уларни асраш ва жамланган бойликни кўпайтиришни ўргатади. Қуйида шу китобнинг бир бўлимини диққатингизга ҳавола қиламиз.\nҚачонлардир, Қадимий Бобилда Аркад исмли жуда бой одам яшаган. Унинг бойлиги ҳақида афсоналар тўқилган. У ўзининг сахийлиги билан ҳам донг таратган. Хайру-эҳсонларининг чек-чегараси йўқ эди. У саховатли оила бошлиғи бўлиб, бадастур яшарди. Шундай бўлса-да, давлати камаймас, аксинча, йилдан-йилга даромади харажатидан анчага ортиб борарди.\nУнинг бир нечта болаликдаги дўстлари бор эди, улар бир кун унинг олдига келдилар ва дедилар:\n– Аркад, сен бизга қараганда омадлироқсан. Сен бутун Бобилдаги энг бой одамга айландинг. Биз эса яшаш учун курашишга мажбурмиз. Сен энг чиройли кийим кийиш, ажабтовур таомлардан лаззатланиш имконига эгасан, биз эса оиламизга кийишга, ейишга нимадир топсак, шунга қувонамиз.\n– Аслида, қачонлардир биз тенг эдик. Битта устозда таълим олдик. Ўқишда ҳам, ўйинларда ҳам биздан устунлик қилмагандинг. Кейин ҳам, узоқ йиллар худди биз каби ҳурматли фуқаролардан бири бўлиб келдинг.\n– Фикримизча, биздан кўп меҳнат қилмадинг. Шундай экан, айтчи, нега тақдир айнан сени танлади, нега айнан сенга ҳаётнинг барча қувончларини инъом этди, биздан эса юз ўгирди, ахир биз ҳам сенчалик уларга лойиқ эдик-ку?\nШунда Аркад жавоб берди:\n– Агар сизлар ёшлигимиздан буён ўтган даврда ночор ҳаёт кечиришдан бошқа нарсага эришмаган бўлсангиз, демак бойликка эга бўлиш қонунларини тушунмагансизлар ёки шунчаки уларга амал қилмагансизлар. Тўпланган пулларни бирпасда еб битирадиган иштаҳаси карнай пулхўрларни тақдир ўз иштаҳалари ва хоҳишлари билан ёлғиз қолдиради ва улар нафсларини қондира олмай қоладилар. Тақдир кулиб боққанлар эса хасисга айланадилар ва бир тийиннинг устида ўлиб қоладилар, бойликларидан айрилиб қолишдан қўрқадилар. Чунки бундай бойликни яна тўплашга уқувлари етмаслигини биладилар. Улар ўғрилардан ҳам қўрқадилар, натижада ўзларини завқсиз яшашга ва ички қашшоқликка ҳукм қиладилар.\nБалки яна бошқалар ҳам бордир, уларнинг қўлларига бойлик ўзи оқиб келади, улар келган бойликни кўпайтирадилар ва бахтли ҳаёт кечирадилар. Бундайлар жуда кам, улар ҳақларида фақат орқаваротдан эшитганман. Ўзингиз ўйлаб кўринг: балки танишларингиз орасида кутилмаганда мерос тегиб қолганлари бордир. Сўзларим қанчалик ҳаққоний эканлигини ўзингиз баҳоланг.\nУнинг дўстлари, меросга эга бўлган танишларини эслаб, Аркаднинг ҳақлигини тан олдилар ва у мўл-кўлчиликка қандай эришганлиги ҳақида сўрадилар. Шунда Аркад сўзида давом этди:\n– Ёшлигимда дунёга боқдим ва инсонга бахт ҳамда қониқиш келтирувчи кўп нарсалар борлиини кўрдим. Яна тушундимки, бойлик янада кўпроқ бахт ва завқ ҳис этишга имкон берар экан.\nБойлик – бу куч. Бойлик ёрдамида кўп ишларга йўл очилади:\nУйни дабдабали жиҳозлар билан жиҳозлаш мумкин.\nУзоқ денгизларга саёҳатга чиқиш мумкин.\nДенгиз ортидаги ўлкаларга сафар уюштириш мумкин, ҳатто илоҳларни улуғлаб салобатли ибодатхоналар қуриш мумкин.\nКўнгилга фараҳ ва қониқиш келтирувчи яна кўплаб ишларни амалга ошириш мумкин.\nМана шуларни англаб етганимда, бу дунё қувончларининг бир қисмига эгалик қилиш ҳуқуқи учун курашишга қарор қилдим. Мен четда туриб, бошқаларнинг ҳаётдан лаззат олаётганларини ҳасад билан кузатмайман. Ҳали ҳам яраяпти-ку, деб эски либос билан кифояланмайман. Мени камбағалнинг тақдири қониқтирмайди. Йўқ, мен ҳаёт ўз эркатойлари учун уюштирадиган байрамнинг тўлақонли меҳмонига айланишга қарор қилдим. Эсласангиз, камбағал савдогарнинг ўғли бўлганман, катта оилада ўсганман, меросдан умид ҳам йўқ эди, ўзингиз айтгандек, алоҳида қобилиятим ёки донолик ҳам сезилмасди менда, шулардан келиб чиқиб, орузимга эришиш учун вақт ва билим керак, деган хулосага келдим.\nВақтга келсак, у ҳаммамизда етиб-ортиб ётибди. Шунчаки, бойликни ишлаб топиш учун керакли қимматли вақтингизни бой бердингиз. Шу билан бирга, ҳақиқатан ҳам мақтанса арзигулик оилангиздан бошқа фахрланишга арзигулик ҳеч вақоингиз йўқлигини тан оласиз. Энди ўрганишга келсак: эсингиздами, доно муаллимимиз айтар эдилар – илм олиш турлича бўлади: янги нарсаларни ўрганиб, эслаб қолиш йўли билан, шунингдек ақлни чархлаб, ўзига нотаниш бўлган йўналишларни кашф этиш орқали?\nШу сабабли ҳам мен қандай қилиб бойлик жамғариш мумкинлигини тушунишга қарор қилдим ва, буни аниқлаганимдан кейин, уни ўзимга вазифа қилиб белгиладим ва муваффақиятли ҳал этдим. Зеро, зулмат кирганда қайғудан етарлича тотишингни билгач, қуёшнинг заррин нурлари сочиб турганда ҳаётдан тўйиб лаззатланиб олиш – донолик шу эмасми?\nШаҳар магистратига котиб бўлиб ишга жойлашдим, ҳар куни бош кўтармай сопол тахталарга ёзувлар ўйдим. Ҳафта кетидан ҳафта, ой кетидан ойлар ўтди, мен астойдил ишлайвердим аммо топишим ҳаминқадар эди. Маошим фақат егуликка ва у-бу кийим олишга амаллаб етарди. Лекин қатъият мени тарк этмади.\nНиҳоят, бир куни судхўр Алгамиш магситратга келди ва Тўққизинчи қонун нусхасига буюртма берди. Магистр мени чақириб: “Бу ҳужжат икки кундан кейин қўлимда бўлиши керак, агар вазифани уддалай олсанг, иккита бронза танга бераман”,- деди. Мен тер тўкиб ишладим, лекин қонун катта эди ва Алгамиш келганида ишни ҳали битирмаган эдим. У ғазабланди. Агар қули бўлганимда дўппослаган бўларди. Лекин, магистр унга ўз ишчисини урдириб қўймаслигини билганим учун, қўрқув сезмай, унга шундай дедим:\n“Алгамиш, сен жуда бой инсонсан. Қандай бой бўлиш йўлини менга айтиб бер, мен туни билан қўлёзма устида ишлайман, шунда тонг отгунча уни якунлайман”. У менга табассум қилди ва жавоб берди: “Яхшигина муттаҳам экансан-ку. Майли, бу ўртамиздаги битим бўла қолсин”.\nТун бўйи мижжа қоқмай ишладим, белим қотиб, ёнаётган пилик ҳидидан бошим тарс ёрилай деди ва кўзларим ҳарфларни ажрата олмай қолди. Лекин, у тонгда келганида, қўлёзма тайёр бўлганди.\n“Мана энди, – дедим мен, – ваъдангизни бажаринг”.\n“Бўтам, сен битимнинг ўзингга тегишли қисмини бажардинг, – юмшоқлик билан сўзлади у менга қараб, – энди менинг навбатим. Сен билишни истаган нарсангни сўзлаб бераман, чунки қарияпман, қарилар эса гапиришни ёқтирадилар. Ёшлар мўйсафидлардан маслаҳат сўрасалар, йиллар давомида синовдан ўтган ҳикматга эга бўладилар. Тўғри, кўпинча ёшлар қарияларнинг доноликлари ўтмишга тегишли, уларнинг билимлари келажак учун ярамайди, деб ўйлайдилар. Лекин сен ёдингда тут: бугун чарақлаб турган қуёш отанг туғилган кунда нур сочиб турган қуёшнинг ўзи. Авлодингизнинг энг ёши кўз юмган куни ҳам у ҳаммаёқни ёритиб турган бўлади.\nЁшликдаги ўй-хаёллар, – давом этди у – осмон бағрида учиб, ўз ёғдуси билан атрофни нурафшон этувчи думли юлдузлардир. Қарияларнинг донишмандлиги эса – абадий юлдузлар, улар осмон айвонидаги ўз жойларини асло ўзгартирмайдилар, шу сабабли денгизчи уларга қараб ўз кемаси йўналишини исталган пайт тўғрилаб олиши мумкин. Сен сўзларимни ёдингда мустаҳкам сақла, йўқса сенга ўргатадиганим ҳақиқатни тушуна олмайсан ва туни билан қилган меҳнатинг бекор бўлади”.\nКейин у қалин қошлари остидан менга тикилиб боқди ва паст, қатъиятли овоз билан деди: “Ишлаб топган пулимнинг бир қисмини ўзимга олиб қолиш – мана шу қарорга келган куним мен бойлик сари қадам ташладим. Сен ҳам шуни ёдда тут”. Шундан кейин у узоқ сукут сақлаб, нигоҳини мендан узмади.\n“Бори шуми?” – сўрадим мен.\n“Қўйчивондан судхўрга айланишим учун менга шу етарли бўлди”, – жавоб берди у.\n“Ахир ишлаб топган пулимнинг ҳаммаси шусиз ҳам меники-ку, шундай эмасми?” – сўрадим мен.\n“Асло ундай эмас, – жавоб берди у, – Тикувчига пул тўламайсанми? Косибгачи? Овқат сотиб оласанми? Бобилда пул харж қилмай яшаб бўларканми? Ўтган ойда ишлаб топган пулларингдан нима қолди? Ўтган йилдагисиданчи? Аҳмоқ! Сен ўзингдан бошқа ҳаммага пул тўлайсан. Нодон, сен бошқалар учун ишлайсан. Қул бўлиб, егулик ва кийим учун хожасига ишлашнинг ўзи-ку бу. Лекин агар ишлаб топадиган пулингнинг ўндан бирини ўзингда қолдирадиган бўлсанг, ўн йилда қанча пул йиғасан?”\nМатематикадан олган билимлар менга панд бермади: “Бир йиллик меҳнат ҳақимга тенг бўлади”, – жавоб бердим мен.\n“Сен қисман ҳақсан, – эътироз билдирди у. – Сен четга ташлаб қўйган ҳар бир олтин сенинг қулингга айланади ва сенга ишлай бошлайди. Ушбу олтин орқали келган ҳар бир чақа сенга даромад келтира бошлайди. Агар сен бойга айлансанг, барча жамғарманг сенга фойда келтириши керак. Мана шундагина сен бойлигингни кўпайтира оласан. Балки сен мени алдаяпти, деб ўйлаётгандирсан, балки бу ўз меҳнатинг учун кутган ҳақинг эмасдир, – давом этди у, – лекин мен очган ҳақиқатни тушунишга ақлинг етса, мен сенга ваъда қилинганидан кўра минг бора кўпроқ ҳақ тўлаганимни англайсан.\nИшлаб топган пулингнинг бир қисми ўзингга тегишли. Топишинг қанчалик кам бўлмасин, ташлаб қўядиган пулинг маошингнинг камида ўндан бирига тенг бўлсин. Аввало ўзингга тўла. Тикувчига, косибга қолган пулингдан ажрата оладиганингдан ошиғини тўлама, бундан ташқари, у еб-ичарга, савоб ишларга, илоҳлар йўлига садқага ҳам етиши керак”.\nБойлик, дарахт каби, майда уруғдан пайдо бўлади. Сен ўзинг учун олиб қўйганинг биринчи чақа пул мана шундай уруғ, ундан сенинг бойлик дарахтинг ўсиб чиқади. Қанчалик тез уруғ эксанг, ниҳол шунчалик тез униб чиқади. Ниҳолни қанчалик яхши парвариш қилсанг, ўғитлаб, доимий жамғаришлар билан суғориб борсанг, шунча тез шох-шаббалари шовуллашидан завқлана оласан”.\nШуларни айтиб, у қўлёзмани олди ва ортига қайтди. Мен унинг гапларини узоқ мушоҳада қилдим ва тўғрилигини тушуниб етдим. Уннаб кўришга аҳд қилдим. Ўшандан бошлаб ишлаб топган пулларимнинг ҳар ўнтадан бир тангасини ажратиб, узоқроққа яшириб қўя бошладим. Ишлатишга пулим камроқ қолаётганлигини деярли ҳис этмадим. Тўғри, Финикиядан туяларда, кемаларда келтирилган, пештахталарга териб қўйилган жозибадор нарсалардан харид қилиш истаги тез-тез уйғонарди, лекин мен донолик билан ўзимни тиярдим.\nЎн икки ой ўтди ва Алгамиш яна олдимга келди. “Бўтам, айтчи, йил бўйи ишлаб топганингнинг ўндан бирини ўзингга тўлаяпсанми?” Мен ғурур билан жавоб бердим: “Ҳа, устоз, тўлаяпман”. “Бу яхши, – унинг юзи ёришди. – Бу пулларни нима қиляпсан?”\n“Мен уларни ғишт терувчи Азмурга бердим, у узоқ денгиз сафарига кетаётганлигини, менга Тирадан нодир Финикия қимматбаҳо тошларидан келтиришини айтди. Қайтиб келганида биз уларни сотамиз ва фойдани бўлашиб оламиз”. – “Аҳмоқнинг ўрганиши қимматга тушади, деганлари тўғри гап, – дарғазаб бўлди у. – Жавоҳирот танлашни ғишт терувчига ишондингми? Юлдузлар ҳақидаги савол билан новвойга борасанми? Йўқ, ҳарқалай ақлинг бўлса, мунажжимга борган бўлардинг, тўғрими? Жамғарманг куйиб кул бўлибди, бойлик дарахтингни илдизи билан қўпорибсан. На илож, бошқасини эккин. Яна бир уриниб кўр. Кейинги гал зеб-зийнатлар ҳақида маслаҳат керак бўлса, уларни тушунадиган одамнинг олдига бор. Қўйлар ҳақида нимадир билмоқчи бўлсанг, чўпонга бор. Дунёда бепул бериладиган ягона нарса – бу маслаҳат, лекин эътиборга арзигулик маслаҳатларгагина қулоқ солиш керак, шуни билиб қўй. Ўз жамғармалари юзасидан нолойиқ кишилар билан маслаҳатлашган одам ўз нодонлиги учун шу жамғармалари билан тўлашига тўғри келади”. Шу сўзларни айтиб, нари кетди.\nУ айтганидек бўлди. Чунки ярамас финикияликлар қимматбаҳо тошлар ўрнига Азмурга ялтироқ шишаларни тутқазиб юборишибди. Лекин, Алгамиш ўргатганидек, мен яна ҳар ўнинчи тангани йиға бошладим, чунки бу энди одатимга айланганди ва мен учун ҳеч оғирлик туғдирмасди.\nЯна ўн икки ой ўтди. Алгамиш келиб, мендан сўради: “Хўш, охирги марта кўришганимиздан кейин қандай силжишлар рўй берди сенда?” – “Мен ўзимга адолат билан тўлаб бордим, – жавоб бердим мен, – ўз жамғармаларимни Аггирга, қалқон ясовчига бронза олиши учун ишониб бердим, у ҳар тўртинчи ой улушимни чиқариб бермоқда”. – “Бу яхши. Улушингни нима қиляпсан?” – “Асал, ажойиб май ва мазали ноз-неъматлар олиб, ўзим учун байрам уюштирапман. Яна ўзимга алвон либос олдим. Энди ёшроқ эшак олиб, ўшани миниб юрмоқчиман”. Бу гапларимдан Алгамиш кулди: “Сен ўз жамғармангдан туғилган болаларни еб қўяяпсан. Улар қандай қилиб сенга ишлашсин? Қандай қилиб ўзларига ўхшаганларни туғсинлар? Олдин олтин қуллар қўшинини тузиб ол, шундан кейингина ҳеч афсусланмай ўзинг учун дабдабали зиёфатлар уюштиравер”. Шуларни айтиб яна кўздан ғойиб бўлди.\nШундан кейин уни икки йил кўрмадим, лекин бир кун яна пайдо бўлди. Юзларига ажин тушган, кўзлари киртайиб қолган – у анча қариган эди. У менга деди:\n“Аркад, орузингдаги бойлик чўққисига чиқдингми?” Мен жаовб бердим: “Ҳозирча йўқ, лекин яхшигина жамғармам бор ва улар менинг фойдамга ишлаяпти”. – “Сен ҳали ҳам ғишт терувчиларнинг маслаҳатларига амал қилаяпсанми?” – “Ғишт териш бўйича улардан яхши фикрлар чиқаяпти”,- сир бой бермадим мен. “Аркад, – давом этди у, – сен берган ўгитимни яхши ўзлаштирибсан. Аввало сен ўзинг ишлаб топадиган маблағингдан бироз камига ҳаёт кечиришни ўргандинг. Кейин биладиган одамларга маслаҳат солишни ўргандинг. Ва ниҳоят, олтинларинг ўзингга ишлашига эришдинг. Сен пул топиш, уларни жамғариш ва уларни тасарруф этишни ўргандинг. Шу сабабли масъулиятли лавозимларни эгаллашга лойиқ бўлдинг. Мен қарияпман. Фарзандларим фақат пул сарфлашни биладилар, лекин ишлаб топиш ҳақида умуман тасаввурга эга эмаслар. Менинг мулким жуда катта ва мен уларни бошқара олмай қолишдан қўрқаман. Агар Ниппурга бориб у ердаги ер-сувларимни бошқаришга рози бўлсанг, сени ўзимнинг шеригим деб тайинлардим ва мулкимдан улуш олардинг».\nШу тариқа, Ниппурга жўнадим, у ердаги каттагина мулкининг бошқарувини қўлимга олдим. Ғайратга тўла бўлганим, қолаверса, муваффақиятнинг учта қонунини эгаллаганим боис, унинг ер-сувидан тушадиган даромадларни кескин оширишга эришдим. Шу орқали ўзимга мол-дунё орттиришга муваффақ бўлдим ва Алгамиш дунёдан ўтгач, унинг мулкидаги ўз улушимни бошқаришга ўтдим, у васиятида шундай кўрсатиб кетганди.\nЎз ишимни бошқарувчига топшираман технологияси\nҲамкасблар ҳурматига сазовор бўлиш учун тавсиялар


ЖЧ–2018 саралаши. Эрон – Ўзбекистон учрашуви превьюси / Ўзбекистон янгиликлари, энг сўнгги хабарлар\nСПОРТ 1 Шархлар 6838 кўрилди\nОсиё минтақасидан ЖЧ–2018 турнирига саралаш босқичи “А” гуруҳи 8-турида Ўзбекистон терма жамоаси сафарда Эрон футболчиларига қарши баҳс юритади. Беллашув бугун, 12 июнь куни Теҳрон шаҳридаги “Озоди” стадионида бўлиб ўтади. Ўйин Тошкент вақти билан 21:45 да бошланади.\nЎФФ матбуот хизмати жамоалар ўртасидаги ўзаро ўйинлар статистикаси, таркибдаги йўқотишлар ва бўлажак ўйинга оид бошқа маълумотларни тақдим қилди.\nКейинроқ шифокорлар тавсиясига кўра Одил Ҳамробеков миллий терма жамоа лагерини тарк этиб, “Насаф” ихтиёрига юборилди. Таиланд билан ўйинда жароҳат олган Марат Бикмаев Эронга бормаслиги маълум бўлди. Эрон терма жамоаси сафида йўқотишлар йўқ. Ўзбекистон билан ўйинга жалб қилинган футболчилардан ҳеч бири жароҳат олмаган ёки маълум сабабларга кўра лагерни тарк этмаган.\nЖЧ–2018 турнирига саралаш босқичи “А” гуруҳи 7-туридан кейин вазият қуйидагича: Эрон 17 очко билан пешқадам, Жанубий Корея 13 очко, Ўзбекистон 12 очко билан мос равишда 2–3 ўринларни эгаллаб турибди. Гуруҳдаги 4–6 ўринларни эса тегишли равишда Сурия (8 очко), Хитой (5 очко) ва Қатар (4 очко) эгаллаган.\nХусан Шариповнинг Суюнчидаги футбол командаси бундан яхширок ўйнайди, менимча....


Архивы Дин - uzpress\nБугун, 15-февраль куни Жалолобод вилояти қозиятида Қуръонни тўлиқ ёд олган қорилар ўртасида мусобақа бўлиб ўтди. Мусобақада жами 18 нафар қорилар иштирок этишди. Мусобақани Жалолобод вилояти мусулмонлари қозиси Неъматулла ҳожи Жээнбеков очиб берди ва иштирокчиларга омад тилади. Ҳошимжонов Мухториддин ҳакамлар ҳайъати томонидан ҳудудий танлов ғолиби сифатида танланиб, 2021-йилнинг 20-февралида Бишкек шаҳрида бўлиб ўтадиган Республика финалида иштирок этиш имкониятига эга бўлди.…\nСобиқ муфтий Мақсат Тўқтўмушев мамлакатни тарк этганини рад этди\nСобиқ муфтий Мақсат Тўқтўмушев мамлакатни тарк этганини рад этди. Бу ҳақда у махсус баёнот чиқарди. У Қирғизистонни тарк этмаганлигини тасдиқлади. “Ҳа, мен барча телефон қўнғироқларига жавоб бермай қўймоқдаман. Агар ҳозир барча саволларга жавоб берсанг нималар содир бўлади? Аммо мен Қирғизистондаман. Мен ҳеч қаерга кетмайман », дейди у. Мақсат Тўқтўмушев одамларни кечиримли бўлишга ва президент сиёсатини қўллаб-қувватлашга чақирди. “Мамлакатни…\nДин, ЖамиятМақсат Тўқтўмушев, МуфтиётLeave a comment\nМуфтиётнинг бухгалтери ҳибсга олинди\nFevral 12, 2021 Fevral 19, 2021\nМуфтиёт бухгалтери Женишбай Бекиев икки ойга озодликдан маҳрум этилди. Бу ҳақда Биринчи Май туман суди матбуот хизмати хабар бермоқда. Суд қарорига кўра, у 20-апрель соат 3: 30 гача Миллий хавфсизлик давлат қўмитасининг ҳибсхонасида сақланади. Эслатиб ўтамиз, 10-февраль куни Миллий хавфсизлик давлат қўмитаси Қирғизистон мусулмонлари диний идорасининг бухгалтерини зиёратчилардан олган пулларини шахсий манфаати учун ишлатганлигини фош қилиб ҳибсга олган…\nДин, ЖамиятМуфтиётLeave a comment\nЖўрўбай Шерғазиев муфтий вазифасини бажаради\nСобиқ муфтий Мақсатбек Тўқтўмушевнинг вазифасини Жўрўбай Шерғазиев бажаради. Қирғизистон мусулмонлари диний идораси регламентига кўра, муфтий истеъфога чиққан тақдирда унинг ўринбосари сайловгача муфтий вазифасини бажаради. Амалдаги ўринбосар – Жўрўбай хожи Шерғазиев. Муфтиёт маълумотларига кўра, яна бир ўринбосар Қадир Маликов оилавий аҳволи туфайли ваколатини вақтинча тўхтатган. Олимлар кенгаши 11-февраль куни йиғилиб, муфтий Мақсат Тўқтўмушевнинг истеъфосини қабул қилган.\nДинМуфтиётLeave a comment\nМақсатбек Тўқтўмушевнинг тарафдорлари митинга чиқишди\nСобиқ муфтий Мақсатбек Тўқтўмушевнинг озод қилинишини талаб қилаётган намойишчилар Миллий хавфсизлик давлат қўмитаси олдида норозилик митингини чиқди. Тахминан 50-60 киши махсус хизмат биноси олдида тўпланиб, «Мақсад – ҳожига озодлик» деган ёзувли варақаларни ушлаб туришди. Намойишчилар собиқ муфтийни суд қарори чиққунга қадар уй қамоғига олинишини ва холис тергов ўтказилишини талаб қилишди. Мақсатбек Тўқтўмушев 10-февраль куни муфтиётдаги молиявий можародан сўнг…\nМактабларда ўқувчи қизларга ҳижобда юришни тақиқлаш керак эмас, деди 4-февраль куни Олий Кенгаш йиғилишида депутат Улуғбек Садиқов (Қирғизистон партиясидан). “Ҳа, биз дунёвий давлатда яшаяпмиз. Аммо шу билан бирга Қирғизистон фуқароларининг аксарияти мусулмонлардир. Гарчи улар ҳижобни мода учун кийинмаган бўлса керак. Аксинча, уларнинг яхши тарбия олганидан хурсанд бўлишимиз керак », – деди Садиқов.\nДин, Илм-Фан, Инсон ҳуқуқлариLeave a comment


"Ватандош" тушунчасига аниқлик киритилди — 21asr.uz\n25 октябрда президент Шавкат Мирзиёев хорижда истиқомат қилаётган ватандошлар билан ҳамкорлик соҳасида давлат сиёсати Концепциясини тасдиқлаган эди. Қарорнинг тўлиқ матни Қонун ҳужжатлари маълумотлари миллий базасида 27 октябрда эълон қилинди.\n- Ўзбекистон ҳудудидан ташқарида доимо истиқомат қиладиган ёки таълим олиш, меҳнат фаолияти билан шуғулланиш, оилавий сабаблар ва бошқа шароитлардан келиб чиқиб вақтинчалик чет элда юрган Ўзбекистон Республикаси фуқаролари;\n- хорижга чиққан ва чет эл фуқаролигини олган, Ватанига маънавий ва маданий нуқтайи назардан мансубликни ҳис қилган ҳамда Ўзбекистон Республикаси билан маданий-гуманитар, ижтимоий-иқтисодий ва бошқа алоқаларни ривожлантиришга ҳаракат қилаётган Ўзбекистондан чиқиб кетган шахслар ва уларнинг авлодлари;\n- этник, тил ва маданий-тарихий нуқтайи назардан ўзини ўзбеклар ёки қорақалпоқлар сифатида идентификация қилган ҳамда Ўзбекистон билан ҳар томонлама алоқада бўлиш хоҳишида бўлган хорижда истиқомат қилаётган чет эл фуқаролари ва фуқаролиги бўлмаган шахслар ҳисобланади.\n- Ватандошлар учун кириш визалари, шу жумладан, кўп маротабалик ва узоқ муддатли визалар соддалаштирилган ҳолда расмийлаштирилади.\n- Соддалаштирилган тартибда Ўзбекистон фуқаролиги берилади.\n- Шунингдек, хориждаги ўзбекларга Ўзбекистон олий таълим муассасаларида ўзбек тили ва адабиёти, тарих, кино, маданият, театр санъати, телевидение ва радио йўналишлари бўйича таълим олишлари учун грантлар ҳам ажратилади.\n- Бундан ташқари, улар ишлайдиган оммавий ахборот воситаларини аккредитациядан ўтказиш соддалаштирилади.\n- Муносиблари давлат мукофотлари ва фахрий унвонлар билан тақдирланади ҳамда Ўзбекистон қонунчилиги асосида рағбатлантириб борилади.\n- Вақтинчалик яшашга ҳамда Ўзбекистон ҳудудида меҳнат фаолияти билан шуғулланиш учун рухсатнома берилади.\n- Юқори малакали кадрларни Ўзбекистонда зарур бўлган мутахассисликлар бўйича ишга олиш, ижтимоий ва маиший масалаларни ҳал қилишга ёрдам берилади.\n- Давлат тасарруфидаги бўш турган объектлар ва ер майдонлари ватандошларга тадбиркорлик, илмий-тадқиқот, маърифий, инновацион ва бошқа дастур ҳамда лойиҳаларни амалга ошириш учун ажратиб берилади.\n- Ватандошларнинг ўқиши, иши ва бошқа ижтимоий масалалари тўлиқ ёки қисман молиялаштирилади.\n- Юқори малакали мутахассислар Ўзбекистоннинг давлат ташкилотларига раҳбарлик лавозимларига, шунингдек, ушбу ташкилотлар раҳбарларининг консультанти (маслаҳатчиси) сифатида жалб қилинади.


“Нефтчи”да ўзгаришлар бошланди\n3 июль, 2017, 14:19\nФарғонанинг “Нефтчи” жамоаси “Бунёдкор”га қарши Ўзбекистон Кубоги чорак финал дастлабки учрашувидан сўнг таътилга чиқди. Жамоа 7 июлга қадар хордиқ олади. Шундан сўнг Қиргулида иккинчи даврага тайёргарлик жараёни бошланади ва 16 июлгача футболчилар Фарғонада шуғулланади. 17 июль санасидан бошлаб йиғин Тошкентда давом эттирилади. Бу =аыда клуб расмий сайти хабар бермоқда.\nМанбанинг маълум қилишича, Пойтахт йиғинида 2 та ўртоқлик учрашуви режалаштирилган. Вадим Абрамов шогирдлари 18 июль куни “Қизилқум”га қарши беллашишса, 21 июлда тиббий кўрикдан ўтишгач, шу куни “Қўқон-1912” жамоаси билан навбатдаги ўртоқлик учрашуви бўлиб ўтади. Шундан сўнг, жамоа 26 июль куни “Бунёдкор” билан Ўзбекистон Кубогидаги жавоб ўйинида қатнашади.\nЖамоанинг биринчи даврадаги қониқарсиз натижаларидан сўнг клуб раҳбарияти мураббийлар штабида жиддий ўзгаришларга қўл урди. Андрей Фёдоров ўрнига бош мураббийлик лавозимига Вадим Абрамов таклиф қилинди. Бироқ Вадим Абрамов мураббийлик давридаги натижаларда ҳам ижобий ўзгаришлар кузатилмади. Мураббий мазкур давр мобайнида асосан жамоа футболчиларини кўздан кечирди ва амалдаги таркибдан бир қатор футболчиларнинг савияси бош мураббийни қониқтирмади. Мутахассис бир ойлик қисқа фаолиятидан шундай хулосага келдики, жамоа таркиби ислоҳотларга муҳтож. Шу сабабли давралар оралиғида ҳар бир чизиқни кучайтириш бўйича селекция ишлари олиб борилади. Бироқ айни пайтда кўплаб юқори савияли ва кучли футболчиларни ўз клублари билан амалдаги шартномаси борлиги туфайли, Вадим Карленович селекция жараёнини фаол тарзда ўтказиш имкониятига эга эмас. Лекин имкон даражасида таркиб яхши савияли ижрочилар билан шакллантиришга урғу берилади.\nҲозирга келиб жамоа ўзининг собиқ вакиллари бўлмиш Мансур Саидов, Отабек Ҳайдаров ва Самарқанднинг “Динамо” жамоасида ижарада бўлган Абдужамол Исроиловларни ортга қайтарди. Шунингдек 5-6 нафар янги футболчилар билан музокаралар олиб борилмоқда. Мазкур музокаралар Тошкент йиғини бошлангунга қадар ҳал бўлиши кутилмоқда. “Нефтчи”ни биринчи даврадан сўнг бир қатор футболчилар тарк этишди. Отабек Исроилов, Руслан Матниязов, Никита Павленко ҳамда Акром Баҳриддиновлар иккинчи даврани бошқа жамоада давом эттиришади. Таркибда яна бир қатор ўзгаришлар бўлиши кутилмоқда.\n“Нефтчи” ПФКнинг айни пайтдаги энг асосий мақсади иккинчи даврада жамоани турнир жадвалининг юқори поғоналаридан жой эгаллаш ва мухлисларни стадионга қайтариш саналади. Жамоанинг иккинчи даврадаги натижалари Вадим Абрамовнинг зиммасида бўлади. Вадим Карленович учун клуб раҳбарияти барча шароитларни яратиб берган ва уни тўлиқ қўллаб-қувватлайди.


«omicron» тегли мақолалар – Газета.uz\n«omicron» тегли мақолалар\n9 январ 2022, 17:32\nЎзбекистонда карантин чоралари яна кучайтирилди\nCOVID-19`га қарши кураш бўйича махсус комиссия карантин чораларини кучайтириш тўғрисида қарор қабул қилди. Барча ташкилотларга ходимларни фақат эмланганидан кейин иш жойига киритишга рухсат берилади. Давлат органларига ҳар қандай тадбир ўтказиш тақиқланади. Аҳолини тўлиқ эмлаш жараёни жадаллаштирилади.\n8 январ 2022, 17:28\nЎзбекистонда «омикрон» аниқланмади — Нурмат Отабеков\nСанитария-эпидемиологик осойишталик хизмати бошлиғи ўринбосари Нурмат Отабековнинг сўзларига кўра, Ўзбекистонда коронавируснинг «омикрон» штамми аниқланмаган. «Бироқ, ортиқча хотиржамликка берилиш ҳам ярамайди… Янги штаммнинг юртимизга кириб келиш эҳтимоли йўқ эмас», — деди у.\n3 декабр 2021, 17:52\nЖанубий Кореяда Ўзбекистон фуқароси коронавируснинг «Omiсron» штаммини юқтириб олди\nЖанубий Кореяга Нигериядан ташриф буюрган эр-хотин ва уларни кутиб олган Ўзбекистон фуқаросида коронавируснинг «Omiсron» штамми аниқланди. Кореяликлар 270 га яқин киши билан мулоқотда бўлгани, Ўзбекистонлик фуқаро эса ташхис қўйилишидан бир кун аввал 400 киши йиғилган диний муассасага боргани айтилмоқда.\n29 ноябр 2021, 18:21\nСанитария-эпидемиологик осойишталик хизмати бошлиғи ўринбосари Нурмат Отабеков тўлиқ эмланганларда коронавируснинг янги штамми енгил ўтишини маълум қилди. «Вакциналар COVID-19`нинг ҳар қандай мутацияга учраган штаммида самара беради», — деди у. Нурмат Отабековнинг сўзларига кўра, Omicron`нинг иккинчи ва учинчи мамлакатлар орқали кириб келиш эҳтимоли йўқ эмас, бироқ янги штамм учун алоҳида протокол ишлаб чиқиш заруриятини вақт кўрсатади.\n27 ноябр 2021, 15:52\nЖССТ Жанубий Африкада аниқланган коронавируснинг B.1.1.529 штаммини «хавотирли вариант» деб таснифлади. Ташкилот унга Омикрон деб ном бериб, уни вируснинг бошқа шаклларига қараганда тезроқ тарқалиши мумкинлигини қайд этди. 27 ноябрь ҳолатига вируснинг янги штамми 100 та ҳолатда қайд этилган.


Жалолободда ҳижоб кунига бағишланган тадбир бўлиб ўтди - 0\nЖалолобод вилояти Мусулмонлар қозиётида аёллар ишлари бўлими томонидан ҳижоб кунига бағишланган тадбир ташкил этди.\nТадбир ўқитувчи Гулсара Каримованинг ташаббуси билан ташкил этилган бўлиб, унда иштирокчиларга рангли рўмоллар ҳадия қилинди. Вилоят қозиси Неъматулла Жээнбеков аёлларга рўмолнинг аҳамияти ва унинг шариатдаги ўрни ҳақида сўзлаб берди\n“Аллоҳ таоло Қуръонда аёлга ҳижоб кийишни фарз қилди. Баъзида опа-сингилларимиз ўртасида турлича фикрлар айтилмоқда. Биз ҳижобнинг маъноси, мукофоти ва фойдасини бундай тадбирлар орқали жамоатчиликка етказишимиз керак «, – деди Неъматуллоҳ ҳожи.\nДин, Жамият, Хабарлар


23 ноябр 2019, Тошкент вақти: 01:57\nНаманган ҳокимлиги расмийси бу қарорнинг Йўл ҳаракати хавфсизлиги бошқармаси¸ Автомобиль ва дарë транспорти агентлиги билан мувофиқлашган ҳолда қабул қилинганини билдирди.\n“Шаҳарда содир бўладиган автотранспорт ҳодисаларининг қарийб 80 фоизи Damas машиналари билан боғлиқ. Лицензияси бўлса-бўлмаса¸ Damasлар шу марказий кўчаларда одам ташишга ўтиб олишди. Оқибатда¸ тирбандлик кучайиб кетди¸ ҳаракат хавфсизлиги издан чиқди. Шунга ҳоким Damasларни тақиқлашга қарор қилди. Лекин “Тез ëрдам”¸ милиция ва бошқа фавқулодда хизматларга қарашли Damasлар бундан мустасно”¸ деди Наманган ҳокимлигининг ўзини таништирмаган расмийси.\nНаманган вилояти Йўл ҳаракати хавфсизлиги бошқармаси вакили¸ Damasларнинг йўл ҳаракати тартиби ва хавфсизлигига таҳдидга айланганига оид баëнотни тасдиқлади. Лекин айни русумли машиналарнинг марказий кўчалардан қувилиб¸ шаҳарнинг бошқа ҳудудларида бемалол йўловчи ташиш билан шуғулланаëтганига мантиқий изоҳ топиб беришга қийналди.\n“Шаҳар марказида йўловчи ташиш қийин - одам ҳам кўп¸ автотранспорт воситаси ҳам кўп. Бундан ташқари бурилиш ва қайрилишлар кўп. Сардоба томонларда Damas ҳаддан ташқари кўпайиб кетганини наманганликлар яхши билади. Бозорлар олдидан ўтиб бўлмай қолди улар кўплигидан. Шунинг учун марказда юриши тақиқланди. Ҳозир шуни назорат қилиш учун 10 та жойга патруллик хизмати қўйганмиз. Лекин бошқа кўчаларда бемалол йўловчи ташишаяпти Damasларда. Агар одам ташиш учун хавфли бўлса¸ нега бошқа кўчалар¸ бошқа шаҳарларда мумкин¸ деган саволингиз ўринлику¸ лекин менда бунга жавоб йўқ”¸ деди Йўл ҳаракати хавфсизлиги расмийси.\nИшлаб чиқарувчи берган изоҳ\n1991 йилдан аввалига GM Daewoo компанияси томонидан Ўзбекистонда ишлаб чиқариш йўлга қўйилган Damas микроавтобуси¸ 2014 йилдан бошлаб Питнакдаги "GM Uzbekistan" – "Хоразм Авто"заводида чиқарилмоқда.\n“Қарши¸ Андижон ва жорий ойдан Наманганда ҳам хавфсизлик билан боғлиқ хавотирлар сабаб марказда йўловчи ташиш тақиқланган Damas микроавтобуслари ўзи одам ташиш учун қўйилган стандартларга жавоб берадими? Берса¸ нега улар Ўзбекистоннинг айрим шаҳарларида тақиққа учрамоқда”¸ деган саволларга жавоб берган “ЎзАвтосаноат” ширкати мутахассиси¸ жавоб бу машинадан қандай фойдаланишга боғлиқ¸ деган мазмунда гапирди.\n“Ишлаб чиқарувчи берган тавсияга кўра¸ Damasда 7 тагача одам ташиш мумкин. Лекин бизда¸ айниқса¸ водий томонларда нима қилишади – 10 тадан кам одамсиз юришмайди¸ яна устига-устак юк ҳам босишади. Бу ишлаб чиқарувчи тавсияларига ҳам¸ йўл ҳаракати талабларига ҳам мутлақ зид. Тақиқларга бизнинг алоқамиз йўқ¸ бошқа тарафдан¸ вазиятни тартибга солиш учун нимадир қилиш керак”¸ деди “ЎзАвтосаноат” расмийси.\nНаманган марказида Damasлар қатнови тақиқланганига муносабат билдирган айрим наманганликлар¸ ҳўлу қуруқнинг баравар ëнаëтганига эътироз билдирдилар.\n“Хусусий тадбиркорман¸ шахсий Damasим бор. Энди бозор-ўчар қилишгаям бозор яқинига йўлатмаяпти. Майли¸ киракашларни киритмасин¸ тирбандликни йўқотсин¸ бунга розимиз. Лекин менга ўхшаб кундалик иши бозор билан боғлиқ одамлaрга жуда катта ноқулайлик бўлаяпти. Анча узоқдан йўлга белги қўйиб¸ Damas кирмайди¸ деб ëзиб қўйипти. Бунга эътибор бермай ўтганларнинг ҳамма ҳужжaтларини олиб қўйиб¸ жаримага тортаяпти”¸ деди наманганлик тадбиркорлардан бири.\nОзодлик гаплашган айрим наманганликлар¸ киракаш Damasчиларни тақиқлаган ҳокимлик¸ улар ўрнига йўловчи ташишни таъминловчи транспорт қатновини ташкиллаштирмаганини билдирди.\nОдам ташимайдиганлар Laboга ўтишсин!\nБу эътирозларга муносабат билдирган Наманган ҳокимлиги расмийси¸ уларда жон борлигини эътироф этди ва яқин кунларда бу муаммолар ҳал қилинишини билдирди.\n“Киракашлик қилмайдиган Damas эгалари¸ хусусан¸ кичик тадбиркорларга ноқулайлик туғилганини тан оламиз. Улар бизни тушуниб¸ сабрли бўлишар деб¸ турибмиз. Ўзи улар Damasларини Laboга алмаштиришса¸ ўзларига қулайроқ бўларди. Damasлар ўрнига 30 тагача йўловчи ташийдиган автобуслар қўяяпмиз¸ етмаса¸ яна қўямиз. То янги қарор ижроси изга тушиб кетгунча¸ бироз чидаб туришга тўғри келади”¸ деди ҳокимлик расмийси.\nЖорий йилнинг январь ойида Қарши¸ февраль ойидан эса¸ Андижон марказида Damasлар қатнови тақиқланди.\n27 март куни ҳам иккала вилоят ҳокимлиги расмийлари бундай тақиқнинг амалда экани ва бундан сўнг ҳам амалда қолажагини таъкидлади.


Ўзимизда ишлаб чиқарилган ЎСШ аппарати амалда\nЎзбекистонда ишлаб чиқарилган илк Ўпкани сунъий шамоллатиш аппарати фойдаланишга топширилди.\nШунингдек тадбир доирасида Ўзбекистон Республикаси Соғлиқни сақлаш вазирлигига 1 000 дона нафас олиш контурлари, 500 дона намлик коллектори билан нафас олиш контурлари ва 1 000 дона бир мартали бактериал-вирусли фильтрлар беғараз фойдаланиш учун топширилди.\nЎпканинг сунъий шамоллатиш ва наркоз-нафас олиш аппаратларини ишлаб чиқариш бўйича технологиялар трансфери амалга оширилган бўлиб, жорий йил май ойида «Chirana Asia» Словакия-Россия-Ўзбекистон қўшма корхонаси фаолияти йўлга қўйилди.\nЛойиҳанинг умумий қиймати 6 миллион долларга тенг бўлиб, 100 дан ортиқ иш ўринлари яратилди. Лойиҳа тўлиқ ишга тушиши натижасида ички эҳтиёжлар қондирилганидан сўнг ЎСВ бир қаторда қўшни давлатларга — Тожикистон, Туркманистон, Қирғизистон ва Афғонистонга экспорт қилиш имконияти яратилади. Ускуналар бўйича сервис маркази ташкил этилади ва анестезиология соҳасидаги илғор хорижий мутахассислар иштирокида кадрлар малакасини ошириш ўқув-семинарлари ўтказилади. Бундан ташқари наркоз-нафас олиш аппарати беғараз тарзда тақдим этилади, деб хабар беради Инновацион ривожланиш вазирлиги матбуот хизмати.


Илм иймонга чорлайди. — KUKALDOSH.UZ\nБаъзи бир чаласавод кишилар «Илмли одам динсиз бўлади, кишининг илми қанча кўпайса, унинг динсизлиги ҳам шунча ортади», деб ўйлайдилар. Ҳақиқатда эса, ҳеч бир замонда илм ўз эгасини худосизликка олиб бормаган. Ҳақиқий олим тўғри илмий ишлар олиб боргани сайин ўзи чексиз бир оламда яшаётганини билади. Бу оламда ажойиб тартибли интизом ҳукм сураётганини, ҳеч бир нарса тартибсиз ёки беҳуда эмаслигини тўла тушунади. Буларни тўғри идрок этиш Аллоҳга ишонишга олиб келади. Олмониялик олим Динард охирги тўрт асрда яшаб, инсоният маданиятига улкан ҳисса қўшган 290 нафар олимнинг фикрини ўрганиб чиқиб, қуйидаги натижалар тўплаган: 290 кишидан 20 киши ҳеч бир аниқ эътиқодга эришмаган, 242 киши Аллоҳга ишонувчи, фақат\n20 кишигина дин билан қизиқмаганликларини айтганлар.\nАгар дин билан қизиқмаган кишиларни (олимларни) «атеист» деб атасак, дунё миқёсидаги ушбу 290 нафар улкан олимдан 92 фоизи диндор бўлиб чиқади. Шундан кўриниб турибдики, илмли киши диндор бўлиши ажабланарли ҳол эмас, қолаверса, илм билан дин бир-бирига зид ҳодиса эмас экан. Ўтган асрнинг машҳур олимларидан бири Пастор шундай деб ёзади: «Иймон ҳеч қандай тараққиётга тўсқинлик қилмайди. Чунки, ҳар бир тараққиёт худонинг яратган нарсаларидаги ажойиботларни очиб беради. Агар мен бугун кечагидан кўра илмлироқ бўлсам, Аллоҳга бўлган ишончим ҳам кечагидан мустаҳкамроқ бўлади».\nКимёгар олим, Париждаги тиббиёт куллиясининг деканти Витос шундай дейди: «Агар мен иймоним бир оз бўлсада сустлашганини сезиб қолсам, уни қувватлаш учун Фанлар академиясига шошиламан».\nМашҳур геолог, Сарбон дорулфунунининг олими Эдмон Герберт: «Илм динсизликка ёки иккиланишга олиб бориши мумкин эмас», деб айтади.\nБу, табиий илмларнинг улкан олимлари айтган фикрлардир. Машҳур доктор Андрей Кунавиндан бир киши: «Эшитишимча, кўпгина олимлар динсиз бўлар эмиш, шу тўғрими?» — деб сўрабди.\nДоктор: «Менимча, бу фикр тўғри эмас. Аксинча, мен илмий ишларим жараёнида, баҳсларда шуни тушуниб етдимки, илм майдонида шуҳрат қозонган улкан олимлардан ҳеч бири динсиз бўлмаган. Лекин одамлар уларнинг гапларини но-тўғри тушунганлар.\nХудосизлик, бошқача қилиб айтганда, моддий худосизлик илм кишисининг фикрига, ишига ва ҳаётига тескари нарсадир. Олимларнинг фикрича, ҳар бир нарсанинг яратгувчиси бор. У бир нарсанинг ҳақиқатини билиш учун ақлни ишга солади. Ишхонасига умид билан, қалби тўла ишонч билан киради. Ҳақиқий олимларнинг кўпчилиги ўз ишларини маърифатга, инсонларга ва Аллоҳга бўлган муҳаббатлари туфайли ўрнида бажо қиладилар», дейди.\nДоктор Альберт Макоб шундай деган эди: «Илмий ишлар билан шуғулланишим Аллоҳга бўлган ишончимни мустаҳкамлади. Ҳаттоки, аввалгидан кўра мустаҳкамроқ, асослироқ бўлишга олиб келди. Ҳеч шубҳа йўқки, илм, албатта, инсонда Аллоҳнинг қудратини яхшироқ тушунишга ёрдам беради. Инсон ўз илмий ишларида янгилик кашф қилган сари Аллоҳга бўлган Иймони ҳам кучайиб бораверади».\n«Агар чуқурроқ ўйлаб кўрсак, илм, албатта сени Аллоҳнинг борлигига ишонишга мажбур қилади».\nМашҳур инглиз файласуфи Франсис Бэкон айтадики: «Инсон фалсафадан озгина хабардор бўлса, динсизликка яқинлашади. Аммо фалсафани чуқур ўрганган киши, албатта, динга қайтиб келади».\nШу эътирофлардан кўриниб турибдики, илм, фақат ҳақиқий илмгина улкан олимларнинг худога ишонишига сабаб бўлган. Қуръон бу ҳақиқатни 15 аср аввал айтиб ўтган.\nҲадиси шарифда ҳам илм, уни талаб қилиш, уламолар ҳақида кўплаб маълумотлар келган.\n«Албатта, Аллоҳдан бандалари ичидан фақат олимларигина қўрқарлар», деган. («Фотир» сураси, 28-оят).\nАллоҳ таолонинг қудратини ҳис этиб, унинг яратганларидан ибрат олиб, уларнинг яратувчиси борлигини англаб етиб, акди билан Аллоҳни топган ва ундан қўрққан одамгина олим ҳисобланади. Аммо мазкур махлуқотларнинг тарихи, тузилиши, таркибидаги моддалари, хусусиятлари ва бошқа турли маълумотларни тўлиқ ўрганиб ҳам уларни яратган зот-Аллоҳни танимаган ва ундан қўрқмаган одам ўта жоҳил ҳисобланади


Хотираларимдан. Мунаввар Қори (3)\nҚАНДАЙ ҲУКУМАТ ТАШКИЛ ЭТИШ ҲАҚИДАГИ МАСАЛА\nТуркистон жадидлари орасида февг.аль инқилобигача қуйидаги бирлашмалар бор эди: Уқитувчилар жамияти; ҳарбий хизматчилар жамияти; «Турон» номидаги санъат жамияти ва бошқа «гап» номи билан юритилган жамиятлар. Улар ҳақида олдинги ўз хотираларимда айтганман. Уларнинг бирортаси ҳам сиёсий қиёфага эга бўлмаган. Февраль инқилобидан кейин бу бирлашмалар ишчи ва аскар депутатлари шўросига ҳатто ўз вакилларини юбора олмадилар. Булар ҳақида ҳам олдин ёзган эдим.\nЖадидларнинг бу гуруҳи сиёсий ва маданий жиҳатдан қолоқ бўлганлиги учун ҳам феврал инқилобигача Туркистонда мухтор бошқарув масаласини кўтариб чиқа олмаган эди. Бу тўғрида улар ўйлаган ҳам эмас. Уларнинг бутун умиди Россиядаги инқилоб жараёнида махаллий аҳолини миллий, диний чеклаш ва жабрланишдан озод қилиш, уларнинг ҳақ-ҳуқуқларини овруполиклар билан тенглаштириш, хилма-хил мактаб ва матбуот ишлари ҳамда турли-туман жамиятлар ташкил зтишга кенг имконият яратиб беришга қаратилган эди.\nУ (жадид)ларнинг энг яхши кўрган шиори: Озодлик, Тенглик ва Адолат бўлган. Феврал инқилобидан кейин жадидлар ўрислар билан биргаликда бир қанча сиёсий масалада йиғилиш ва қурултойлар ўтказишади. Бундан ташқари, улар Кавказ ва Татаристондан келган зиёлилар билан туркистонликларга маданий ёрдам бериш масаласида бир неча марта суҳбатлар ташкил қилади. Шу жараёнда маҳаллий зиёлилар миллий мухторият, маҳаллий мухторият, федератив ва демократик жумҳурият ва бошқа мухториятлар ҳақида баҳс юрита бошлайди.\nНиҳоят, бу масала Туркистон мусулмонлари қурултойида муҳокама қилинади . Эсимда бор, узоқ муҳокама ва тортишувлардан кейин делегатлар демократик федератив жумҳурият учун қўл кўтаради. Шуни ҳам айтиш керакки, муҳокамада қатнашганларнинг кўпчилиги, шу жумладан, менинг ўзим ҳам жумҳурият билан мухторият ўртасидаги фарқни тушунмаган эдик . Феврал инқилобининг охирларигача маҳаллий зиёлилар шу қурултой қарори ечимини талаб қилади. Агар маҳаллий зиёлиларнинг бу талаби таъсис мажлиси томонидан қониқарли ҳал қилинадиган бўлса, улар жумҳуриятни бошқариш усулини танлаш ҳақидаги масалада овруполик социалистлар ёрдамига умид қилар эди. Улар (овруполик социалистлар — С.Х)нинг ёрдами маҳаллий зиёлилар қарамоғида катта маданий куч бўлмагани учун ҳам зарур эди. Бошқа ёрдам сўраб турк ва татарларга мурожаат қилиш ҳақида ҳам фикрлар бор эди. Инқилоб бошларида маҳаллийларнинг ўзаро муносабати социалистлар билан унча яқин бўлмаган, қачонки уламолар ғалабага эришганидан кейин уларнинг алоқаси сезиларли даражада ўзгаради.\nОктябр инқилобидан кейин аҳвол бирдан ўзгариб кетди, социалистлар (меньшевиклар) инқилобининг бошида маҳаллий аҳолидан шаҳар шўросига делегат юборишга қарши эди. Энди эса, Туркистон мухторияти фойдасига ташвиқотни бошлаб юборди. Бу пайтда Марказий ижроия қўмитаси Қўқонда қурултой чақиради.\nҚурултой вақтида мен ўзим шунинг гувоҳи бўлдим-ки, бир неча меньшевиклар Чўқаев, Хўжаев, Тинишпаевга Лениннинг Шарқ халқларига, улар ўз ҳукуматини бошқаришни қўлларига олиш ҳақида ёзма равишда юборган мурожаатини кўрсатиб, мана Ленин ҳам мухторият эълон қилинишига қарши эмас, шунинг учун бу қурултойда мухторият эълон қилинишига ҳамма куч сарфланиши зарур деб айтади. Натижада қурултой мухторият эълон қилади. Шахсан мен бунга қарши эдим...  Менинг фикримча, мухториятнинг эълон қилиниши бевақт бўлди. Мен меньшевиклар бу мухторият жараёнида маҳаллий аҳолидан қурол сифатида большевикларга қарши фойдаланиб, ҳукумат юқори лавозимларини эгаллашга ҳаракат қилади деб ўйлаган эдим. Ҳақиқатдан ҳам шундай бўлди. Бу мухторият кўпгина қонли воқеаларга сабаб бўлди. Мухторият туфайли Тошкентда декабр намойиши бўлиб, у бир неча кишининг қурбон бўлиши билан тугади. Бу ерда мен Эски шаҳар аҳолисини Янги шаҳарга ўтказмасликка ҳаракат қилдим. Аммо Шайҳонтоҳурдан Ўрдагача чўзилган намойиш раҳбари Низомиддин Хўжаевни кўндиришнинг иложи бўлмади... Мухториятнинг фаолияти ва дастури Сизга маълум. Шунинг учун мен уни қолдириб, яна («Иттиҳоди тараққийпарвар») ташкилотига тўхталмоқчиман. Бироқ, ундан олдин большевикларнинг мухторият муваққат ҳукуматини буржуазия ва меньшевиклар ҳукумати деб баҳолашига қўшила олмаслигимни ҳам яширмай айтиб қўймоқчиман. Негаки, бунинг учун жуда кўп факторлар бор. «Иттиҳоди тараққийпарвар» ташкилоти ўз олдига асосий мақсад қилиб Туркистон аҳолисини жаҳолат ва қулликдан қутқаришни қўйган бўлса-да, у қандай ҳукумат тузиш ва уни қандай усулда бошқариш масаласи билан шуғулланмаган. Унинг дастури ҳам, ҳатто лойиҳаси ҳам йўқ эди. Улар (тараққийпарвар) ҳамма кучни эсқи турмуш иллатларига қарши курашиш ва мактабларни яхшилаш ва кўпайтиришга қаратади.\nРаис Зиябекнинг муҳим масалаларни ҳал қилиш учун ташкилот раҳбарлари кенгашини чақириш одати бор эди. Боку турклар томонидан ишғол қилингандан кейин Зиябек мени, Саъдуллахўжа ва бошқа бир неча кишиларни чақириб, Туркия қўшини Туркистон остонасида турибди, Озарбойжон Туркияга қўшилди, тез Орада турк қўшини Туркистонга кириши кутилмоқда, Туркистон Туркияга қўшилади, шу муносабат билан ташкилот номидан қарор қилишимиз керак, деб айтди.\nБу вақтда маҳаллий халқ орасида пантуркистик кайфият шу даражада кучли ривожланган эди. Зиябек қуйидаги қарорни қабул қилишни таклиф этади: «Иттҳоди тараққий» ташкилоти Туркистоннинг Туркияга қўшилишига қаршилик билдирмайди. Қарор ушбу қўшимча билан қабул қилинади: «Мабода Туркистонни турк қўшини эгаллаб олса». Бу қарор қабул қилинганидан 3—4 ой ўтгач, турк қўшини чекинади. Озарбойжонда муссоватчилар ҳукумати тузилади ва туркистонликлар турклар ҳақидаги ўз орзуларини унутади. Энди Англия томонидан хавф пайдо бўлади. «Иттиҳоди тараққий» ташкилоти большевиклар билан биргаликда унга қарши тарғибот олиб боради ва (қуйидаги) шиорни олға сурадилар: «Курашамиз, қон тўкамиз, аммо Англия қармоғига илинмаймиз ва унга ўз Ватанимизни бериб қўймаймиз!..»\nТурклар Бокудан кетганидан кейин уларни ҳеч ким эсламайди. Шундан сўнг «Иттиҳоди тараққий» ўз олдига шўро ҳукумати яратиб берган қуйидаги имтиёз ва ёрдамдан фойдаланиш мақсадини кўзлайди:\nа) ўқув юртлари сонини кўпайтириш;\nб) мактаблар қошида катталар учун саводсизликни тугатиш курслари очиш ҳамда тўгарак ва жамиятлар ташкил этиш.\nв) мазкур шўро ҳукумати мухториятини мустаҳамлаш.\nг) шўро ҳукумати ағдарилган такдирда Туркистон мухториятини сақлаб қолиш мақсадида тараққийпарварларнинг янги кучини тайёрлаш.\nШўро ҳукумати яшаб қолишига ишонч пайдо бўлганидан кейин тараққийпарвар ташкилоти тарқатиб юбо-рилади, унинг баъзи бир аъзолари коммунистик фирқага кириб мухториятни мустаҳкамлаш ва (шўро) аппаратларини маҳаллийлаштириш бўйича асосий ишни давом эттиради.\nҚачонки, марказдан Кобозев келиб, раҳбарлик қила бошлагач, бу ғоя янада кучаяди, шу билан бирга Москва ёрдам беришига умид пайдо бўлади. Бунга (миллийлаштиришга) қаршилик кўрсатганларга мустамлакачи деб қаралади.\nБу мустамлакачилар қурултой ва конференциялар ёрдамида ғалаба қозонишга ўтдилар. Москвага йўл очилганидан кейин (50) улар тўғрисида марказга шикоят қилиш ва у ердан ёрдам олиш йўли билан Туркистонда тўла ҳуқуқли мухторият бошқарувини ўрнатиш мумкинлигига ишонч пайдо бўлади. Бу ишонч VIII қурултой  дан кейин янада кучаяди. Чунки, Марказий ижроия қўмита, ўлка комиссариати ва бошқа баъзи бир комиссариатларда раҳбарлар маҳаллий ходимлардан тайинлана бошлайди. Бу тадбирлар маҳаллийларнинг талабларини энг кўп даражада қондиради деб айтса бўлар эди. Бу талаблар расмийлаштирилмаган бўлса ҳам, Москва билан қисман ёки бевосита боғланмаган комиссариатлари, масалан, ҳарбий комиссариат, молия комиссариати, чет эл ишлари комиссариати мустақиллигини билдирар эди...\nГапнинг қисқаси, ўша вақтларда маҳаллий ходимлар ҳам, «Тараққийпарвар» аъзолари ҳам марказнинг миллий, синфий ва фирқавий сиёсати ҳақида аниқ тасаввурга эга эмас эди...\n1930 йил 12 июнъ\nБизларнинг синфий дунёқарашимиз негизида синфларни инкор этиш ётади. Бизлар синфларни билмас эдик, агар йирик буржуазия деб ҳисоблаётган катта ер эгалари ва савдогарларнинг жуда озгина гуруҳи ҳисобга олинмаса, бизларнинг кўз ўнгимизда ҳамма тенг эди. Буржуазия тўғрисида гапирганда бизлар йирик савдогар ва катта ер эгаларинигина назарда тутар эдик. Бизлар шўро ҳукуматининг мана шуларга эмас, балки майда ва ўрта ҳол буржуазияга нисбатан олиб борган тадбирларига қарши бўлдик. Бинобарин, бизлар асосан майда буржуазия манфаатларини ҳимоя қилдик: мана шундан бизларнинг октябр инқилобидан кейин мамлакат сиёсий ҳаётида тутган ролимиз, шўро ҳукумати, йўқсил диктатурасига қарши олиб борган курашимиз тушунарли бўлса керак. Бизларнинг мустақиллик ҳақидаги шиоримиз, аввал буржуа-демократик Туркистонни, ундан сўнг эса Ўзбекистонни ташкил этиш, ҳокимиятни майда ва ўрта буржуазия қўлига бериш тўғрисида ҳаракатимиз ана шундан келиб чиқади. Пантуркистик интилишлар ҳам ўз ўрнига эга эди. Бизнингча, буларнинг оммавий кўриниши Ўрта Осиёдаги туркий халқларнинг ҳаммаси учун умумий бўлган тил яратишдан иборат бўлиши керак эди. Бизлар шу умумий тил орқали бу халқларнинг бирлигини осонгина мустаҳкамлаймиз деб ўйлаганмиз. Бизларнинг пантуркизм Ўрта Осиё доирасидан четга чиқмас эди, чунки бизлар уни бугунги куннинг оммавий вазифаси деб тушунганмиз. Пантуркизм ғоясини бутун туркий халқларга нисбатан амалга оширишга («Буюк Турон» ғоясига) бизлар ишонмас эдик. Фақат турк ҳарбий асирлари келиб ишлай бошлаган пайтда бизларда бу интилиш бироз жонланди.\nЎзбек ва қозоқ қишлоқ тилларида ўхшашлик борлигини ҳисобга олиб, улар асосида умумий тил яратмоқчи бўлган эдик. Мана шу умумий тил асосида умумий адабиёт яратишни ҳам ўйлаган эдик.\nБизнинг пантуркизмнинг туб сиёсий мазмуни шундан иборат эдики, асосий мақсад бўлган мустақилликка бутун Ўрта Осиё халқларининг ягона ҳаракати билан тезроқ эришиш мумкин деб ўйлагандик...\n«Чиғатой гурунги»га бирлашиб Фитратга эргашган ёшлар янги ўзбек адабий тилига асос қилиб Навоий, Чиғатой турклари тилини олди, эски атамалар (арабизм ва форсизм аралашмаси) барча туркий тиллардан, ҳатто ўлик Чиғатой тилидан олинган янги атамалар билан алмаштирилди. Мана шулар асосида ва ўз навбатида эса, алифбо масаласида бизлар билан фитратчилар ўртасида келишмовчилик пайдо бўлди. Аммо бунинг сиёсий ғояларга даҳли йўқ эди.\nМен афғон консули Ғулом Жайлоний олдига борганим ва у билан ўзимнинг Афғонистонга кетишим ҳақида гаплашганимни Миён Бузрук Солиҳовга айтган эдим. Миён Ўзбекистонга қайтиб келганидан афсусланиб гапирди ва имконият бўлса яна Афғонистонга ўтиб кетиш хоҳиши борлигини айтди. Унинг ўзи айтишича, у афғон ҳукумати рухсати билан Ҳиндистонга бориб, кейин у ердан Туркияга, Истамбулга ўтади... .\nАфғон консули билан гаплашишдан мақсадим ўзим ва менга яқин бўлган кишилар, масалан, Салимхон, Миён Бузрук, Муротхўжа, Саидкамолхон, Мирсоат Мирзокиров, Муҳаммадрасул домла, умуман, 10—15 кишининг Афғонистонга ўтиб кетиш хоҳишини амалга ошириш бўлган эди. Консул билан гаплашганимда фақат Салимхон билан Миён Бузрукни тилга олган эдим. Бошқалар ҳақида эса ҳеч нима демадим, чунки булар эртами кеч у ёққа кетишга мажбур бўлар эди. Консул Кобулга хат ёзиб, хат олишга ҳатто Афғонис¬тонда ўқитувчи бўла оладиганларга махфий равишда рухсатнома (виза) беришга ваъда берди. Консул билан бўлган музокара натижасини мен фақат Миёнгагина айтдим. Кобулдан жавоб келишини кутишга қарор қилдик. Бачи Соқов исён кўтариши муносабати билан бизда Афғонистонга кетиш орзуси йўқолди, аммо Омонулла ҳукумати қайта тиклансагина ўз ниятимизни амалга ошириш умидида бўлдик...\nКонсулнинг моддий жиҳатдан қўллаб-қувватлаши тўғрисида: охирги пайтларда ҳеч қандай кўмак бўлмайди. Фақат шуни айтиш керакки, консуллик ходими Мансурхон мени таништирган консул ўрнига келган янги консул 1923 йилнинг охирларида мендан миллий фаолият аҳволи ҳақида сўради ва Афғонистондан моддий ёрдам келиши мумкинлигини маълум қилди. Мен унга фаолият давом этиши учун энди одамлар ҳам, маблағ ҳам йўқ. Қўшни давлатлардан бирортаси ҳам бизга ёрдам беришни хаёлига келтирмайди, дея кулим-сираб қўшиб ҳам қўйдим. Шундан кейин у агар илтимос қилинса, Кобулдан моддий ёрдам келиши мумкинлигини баён қилди.\nБу суҳбат ҳамда афғонларнинг ёрдам бериш ваъдаси тўғрисида мен Саидносир Миржалиловга (назарим-да Толибжон Мусобоевга ҳам) айтдим, шунингдек Сайидвали семизнинг уйида 1924 йилида Убайдулла Хўжаев, Саидносир, Толибжон, Шаҳоб Нишон ва бошқалар иштирокида бўлган йиғилишида ҳам гапирдим, қатнашганлар рўйхати сизларда ҳам бор...\n1930 йил 4 январь\n«ИТТИҲОДИ МИЛЛИЙ» ТАШКИЛОТИ\n1) 1919 йил январь воқеасидан кейин маҳаллий зиёлиларнинг бир қисмида шўро ҳукуматининг мустаҳкамланиб яшаб қолишига ишонч ҳосил бўлди. Улар Туркистон халқини қуллик ва жаҳолатдан фақат коммунистик ташкилот ёрдамидагина озод қилиш мумкин деган фикрга келади. Зиёлилар орасида мана шундай ишонч бўлганлиги сабаб «Иттиҳод ва тараққий» («Иттиҳоди тараққий») ва унинг ўрнини босган «Бирлик» ҳам тарқалиб кетади.\nШу билан бир қаторда маҳаллий зиёлилар орасида юқоридаги ишончга қўшилмай, бирорта қандайдир яширин ташкилот тузиш иштиёқида юрганлар ҳам бор эди. Зиёлиларнинг бу гуруҳи бошида Садритдинхон ва бир неча турк офицерлари бўлиб, улар бир неча бор менга комфирқага кирганлигимни тана қилган ҳолда мени янги ташкилот тузилишида қатнашишга таклиф қилдилар.\nМен бу пайтда комфирқада жуда ҳам берилиб ишлаётган эдим. Шунинг учун ҳам мен уларнинг таклифига тахминан қуйидаги рухда рад жавобини бердим: «Агар сизлар мени миллатчи деб тан олсаларингиз, сизларга шундай деб айтаманки, коммунизм менимча миллат ва халқнинг эҳтиёжига тўла жавоб беради. Мен энди миллат ва халқнинг кўпчилигини ташкил этувчи камбағал ва меҳнаткашлар манфаати учун ишлашни афзал кўраман. Мана шу мақсадни деб мен комфирқа-га кирдим. Бошқа ҳеч қандай ташкилотга эҳтиёж йўқ деб биламан».\nУларга мен шу мазмунда жавоб бердим ва бир неча митингларда шу маънода нутқ сўзладим. Ўша вақтда «Шарқни озод қилиш» жамиятида ҳам унчалик фаол бўлмадим, фақат унинг бир икки умумий йиғилишидагина қатнашдим холос.\nУ пайтда менинг муҳим хизматим Халқ маорифи комиссарлигида эди. Шунингдек, Мусулмон бюроси (РКП(б) Мусбюроси) ва ўлка қўмитаси (крайком) мажлисларида фаол қатнашардим. Маҳаллий коммунистларга П. А. Кобозев раҳбарлик қилади. У ҳар доим бизга (маҳаллий аҳоли коммунистларига) шундай деб айтарди: Туркистон Шарқ дарвозаси, у орқали бошқа шарқий мамлакатларга инқилобий кайфият олиб кириш мумкин бўлади. Шунинг учун ҳам Марказ Туркистонда алоҳида шарқий сиёсат деб номланувчи сиёсат олиб боришни ўйламоқца ва ҳатто у зарурият бўлса, бу ерда Таъсис қурултойини чақириши ҳам мумкин. Бу тўғрида Кобозев VIII қурултойда маҳаллий аҳоли вакилларидан миллий гуруҳ деб номланган гуруҳни тузиб, уни ўзи бошқарган эди. Ўрт. Кобозевнинг бу раҳбарлиги сабаб маҳаллий зиёлиларда Туркистонда мухтор давлат тузилиши ва уни бошқа шарқий мамлакатларга намуна бўлишига маълум даражада ишонч уйғонади. Бунга қарши бўлган (Казаков ва Успенский каби) овруполикларни маҳаллий зиёлилар мустамлакачилар деб атайди.\nҚурултойдан сўнг Рисқулов ва Саъдуллахўжа Турсунхўжаев ҳукумат раҳбари бўлиб қолади. Марказдан ўрт. Элиава раислигида Туркистон иши бўйича махсус комиссия (Турккомиссия) келди.\nБизларнинг фаолиятимиз кейинчалик Туркистонни Турк жумҳурияти деб номлаб, мухториятни кенгайтиришга, давлатни маҳаллийлаштиришга, бошқача айтганда Кобозев кўрсатма (директива)ларини тўлалигича ҳаётга тадбиқ этишга қаратилди.\nБироқ Рисқуловчиларга ҳужум бошланиши билан бу сиёсатнинг умри жуда қисқа бўлди. Ҳужум Казаков, Успенский каби мустамлакачилик кайфиятидаги кишиларнинг фаолияти билан боғлиқ эди. Натижада Рисқулов ўз ловозимини ташлаб, Марказга арз қилишга қарор қилди.\nРисқулов ва Низомиддин Хўжаев Москвага бориб, у ердан бутунлай енгилиб қайтди. Бокудаги Шарқ халқлари қурултойида Рисқулов бу масала тўғрисида Зиновьевга мурожаат қилади. У эса бу ишни кўриб чиқишни Москва ихтиёрига ташлайди. Рисқуловлар ўз ловозимларидан кетгач, мен ҳам Бокудан келишим билан ишдан бўшатилиб, Бухорога командировка қилиндим. Бу хатти-ҳаракатни эса маҳаллий зиёлилар мустамлакачилик кайфиятидаги овруполикларнинг ғалабаси деб баҳолади. Мана шу муносабат билан маҳаллий зиёлилар кун сайин «Иттиҳод ва тараққий» ташкилотини тузиб, овруполикларнинг мустамлакачиликка интилишларига қарши курашиш зарурлигини ҳис эта бошлайди.\nБиз Бокуда бўлган пайтда Тошкентга Турккомиссиянинг янги раиси Сафаров келди. У ҳам Рисқулов ва унинг тарафдорларига бўлган олдинги (салбий) муносабатни ўзгартирмади. Бу ҳолат маҳаллий зиёли ва коммунистларнинг коммунизмдан кўнглини совутди. Худди мана шу пайтда Бухорода, Тошкентда «Иттиҳоди миллий» ташкилот ташкил топганлиги тўғрисида гап тарқалди. Бу тўғрисида Тошкент марказидан кўпгина хатлар олинди. Бизлар, яъни Бухородаги туркистонликлар ташкилот марказини Тошкентдан Бухорога кўчиришга ҳаракат қилдик. Шу сабабдан Тошкент билан муросамиз келишмай қолди (Бу тўғрида мен олдинроқ батафсил ёзганман). Мен «Иттиҳоди миллий» (баъзан «Миллий иттиҳод» деб ҳам аталади) қачон қандай пайдо бўлганлиги тўғрисида қамоққа олинганим (1921 йил) ва ундан озод бўлганимдан кейинги пайтда баъзи бир маълумотларга эга бўлдим.\n«Иттиҳоди тараққий» ва «Бирлик» тарқалиб кетгач, уларнинг раҳбарлари бизлардан ажралиб қолади. Бизлар 8-қурултойда миллий гуруҳни тузиб, Казаков ва бошқалар билан кураш олиб бораётганимизда улар¬нинг ўзлари «Иттиҳоди миллий»ни ташкил этди. Унинг марказида дастлаб Муҳаммадбей, Сулаймон Сами ва Садритдинхон бўлган. Бу ташкилот устави олдинги «Иттиҳоди тараққий» уставининг айнан ўзи эди. Фақат унинг номигина ўзгарган холос (собиқ «Иттиҳоди тараққий»нинг устави, қарорлари ва рўйхати Садритдинхонда эди).\nУлар янгитдан қабул қилинаёттан кишиларга, ташкилот таркибига «Иттиҳоди тараққий»нинг ҳамма собиқ аъзолари, 8-қурултойда миллий гуруҳга кирган делегатлар, ҳатто Рисқулов ва Кобозев ҳам киради деб айтар эди. Ташкилот аъзоларининг тартиб сони мингдан ортиб кетди. Рисқулов ҳукуматдан кетганича ташкилот шу ҳолатда иш олиб боради. Унинг фаолияти асосан аъзолар сонини кўпайтиришдан иборат бўдди.\nРисқуловдан кейин улар ташкилот уставига бироз ўзгартириш киритди. Марказий қўмита аъзоларининг сони 5 тагача, вилоятларда эса 7 тагача кўпайтирилди. Аъзолик сафига фақат тараққийпарварларгина эмас, ҳамма хохдовчилар қабул қилинди.\nБизлар Бухорога сафарбар (командировка) қилингандан кейин улар ташкилот ҳақида хабар беришни лозим деб топади ва бизларнинг ёрдамимизда унинг Бухоро бўлимини ташкил этишга ҳаракат қилади.\nМаълумки, бу ердагилар бўлимни очиш ўрнига ташкилот марказини Тошкентдан Бухорога кўчириш иштиёқида бўлади, муҳр, устав ҳақида шов-шув кўтаради.\nБизнинг ташкилот марказини Бухорога кўчириш тўғрисидаги таклифимиз асосида Тошкент марказчилари орасида қарама-қаршилик пайдо бўлади. Турклар марказни Бухорога кўчириш тарафдори бўлса, Садритдинхон бунга қарши бўлади. Охир-оқибатда бу ажралишга олиб келади. Сулаймон Сами ва Муҳаммадбей ташкилотдан чиқади.\nШундан сўнг ташкилот бошида биргина Садрит-динхоннинг ўзи қолади ва ўзича иш олиб боради.\nБосмачилар билан алоқани тиклайди, Каримов билан бирга ўша машҳур хатни ёзади. Бошқача айтганда контрреволюцион йўлга киради. Атрофидаги кишилар масалалар муҳокамасида иштирок этмасдан, унинг буйруғини тўғридан-тўғри бажарар эди. Буни у Москва ва Бухородаги марказий органлар номидан амалга оширади. Бухорода (Туркистон миллий бирлиги —- Марказлар маркази) марказий қўмита ташкил топгач, у Тошкент марказини Бухорога кўчириш так¬лифи билан чиқади. Бироқ у бунга ҳам бўисинмайди, устав ва муҳрни ташкилот иши фош бўлиб, ярим йўлда қолиб кетишидан хавфсираб, Бухорога юбормайди...\n1921 йилдаги бостирма (облава) пайтида у (Садритдинхон) ўзи ташкил этган босмачиларга қочиб кетади. Суд бўлганидан сўнг у қамоқда бўлди. У ердан яна босмачиларга, ундан сўнг эса хорижга, Эронга ўтиб кетади. Ҳозир ҳеч ким унинг тўғрисида ҳеч қандай, тирик ёки ўлик эканлиги ҳақида аниқ маълумотга эга эмас.\n«Иттиҳоди тараққий»нинг фақат устави бўлиб, дастури йўқ эди. «Иттиҳоди миллий»нинг алоҳида дастури бўлмаса-да, фақат уставга суянган. Унинг марказий қўмитасида турклар ҳам бўлган. Алоҳида махсус дафтарда берилган топшириклар қайд қилинса, иккинчи дафтарда эса ташкилот аъзоларининг исмлари ёзилиб, улар номерлар билан белгиланади.\nТурклар кетганидан кейин ҳамма иш унинг (Садритдинхон) қўлига ўтади. Шундан кейин у дафтарни тўлдириб борган, бормаганини ҳеч ким билмайди. Шунингдек, у қочоқли даврида ташкилотнинг дафтари ва муҳрини нима қилганлиги ҳозиргача ҳам аниқ эмас.\n«Иттиҳоди тараққий» нима учун «Иттиҳоди миллий» деб номланганини мен шу вақтгача ўйлаб кўрмаган эканман. Энди ўйласам унинг сабаблари қуйидагилардан бўлган бўлса керак:\n1. Ўша ташкилот пайдо бўлаётган пайтда қурултойда миллий гуруҳ ташкил топган эди. Шу гуруҳ номи остида ниқобланиш ва ўзларида уларга ташкилотнинг курултойдаги вакиллари деган тушунчани билдириш мақсадида «Иттиҳоди миллий» номини олган бўлишлари мумкин.\n2. Садритдинхон дин ва исломпарасат бўлган. Балким, унинг таъсирида бўлган ўзбек, қозоқ, қирғиз, туркман ва тожикларни бирлаштириш мақсадида ташкилот номи «Иттиҳоди миллий» («Миллатлар уюшмаси») деб аталганлиги ҳам эҳтимолдан холи эмас.\n3. Муҳаммадбей Туркиядаги усмонпарастлик оқими тарафдори бўлган. Меним эшитишимча, у туркпарастлар ва туранпарастлар норози бўлиб, бир неча туркий бўлмаган, яъни яҳудий, арман, араб ва грек миллатларини бирлаштирувчи усмонлилар давлатини Туркия номи билан аташ тўғри бўлмайди деб айтган. Шу сабабдан ҳам, у кишининг таъсирида Туркистонда яшовчи қозоқ, қирғиз, ўзбек, туркман, тожик, рус ва яҳудийларни бирлаштириш мақсадида ташкилот «Иттиҳоди миллий» деб номланган бўлиши мумкин.\nУмуман, «Иттиҳодий миллий»ни «Иттиҳодий тараққий»га айнан ўхшаш, фақат маҳаллий тараққийпарварлардан иборат бўлган, эски маиший турмуш ва мустамлакачиликка қарши мақсадда бўлган ташкилот деб аташ ҳам унча тўғри эмас. Аслида у жуда кенг мақсадни кўзлаган...


“Энг намунали бошланғич партия ташкилоти” танловига энг муносиблар сараланмоқда | O'zLiDeP\n“Энг намунали бошланғич партия ташкилоти” танловига энг муносиблар сараланмоқда\n“Равон тараққиёт орзуси” масъулияти чекланган жамияти нафақат Андижон туманида маҳсулотлари билан обрў қозонган корхоналардан бири. Корхона ишлаб чиқараётган калач ва резина оёқ кийимларининг сифати харидорларни қониқтиради. Жамият қошидаги бошланғич партия ташкилоти 2007 йилда атиги 10 нафар аъзо билан тузилган бўлса, бугунга келиб уларнинг сони 200 нафарга етди. Бу эса, ўз навбатида, қуйи тузилма фаолиятининг юқори марраларни қайд этаётганидан дарак.\n– “Энг намунали бошланғич партия ташкилоти” танловига ҳужжатларимизни топширганимизда, очиғи, иккилангандик, – дейди БПТ раиси Хабибулло Қучақов. – Чунки танлов ғолиблигига туманнинг энг салоҳиятли корхона ва ташкилотларидаги таянч тузилмалар ҳужжат топширган эди. Бироқ ҳакамлар ҳайъати ҳужжатларимизни, аъзолар рўйхатини, тарқатма материалларини ўрганиб чиқиб, бошланғич партия ташкилотимизни вилоят босқичида қатнашишга лойиқ, деб топишди.\nАйни шу танловнинг қуйи босқичлари вилоятнинг Марҳамат, Избоскан, Балиқчи туманлари ҳамда Андижон шаҳрида ҳам кўтаринки руҳда ўтказилди. Жумладан, Марҳамат туманидаги Турон ўқув маркази қошидаги, Избоскан туманидаги “Андижон Нефтбаза” МЧЖ Пойтуғ филиали қошидаги қуйи тузилмалар танловнинг вилоят босқичида иштирок этишади.\nКенгаши ташкилий партиявий\nРахманова Гульнара УзЛиДеП тахтакупир туман Кенгаши ижрочи котиб 2018-10-25 09:07:15\nХар бир сохадаги каби йил якунида партиямизнинг куйи бугини булган жойлардаги бошлангич партия ташкилотларининг иш фаолиятлари урганилиб "Энг намунали бошлангич партия ташкилоти" курик танлови утказилиб голиблари саралонмокда. Танловда голиб булган Хабибулла акамизни табриклаймиз, келгуси боскичда омад яр булишини тилаймиз


Шаҳарларда арзон уй-жой сотиб олиш тартиби маълум қилинди\n14:56 11 Декабр 2019\n13:25 03.07.2019 Ҳавола олиш\nАрзон уй-жойларни кимлар олиши мумкин? Арзон уй-жой олиш учун жисмоний шахсларга ипотека кредитини бериш тартиби қандай? Бу каби саволларга қуйидаги мақолада жавоб олишингиз мумкин.\nТОШКЕНТ, 3 июл – Sputnik. Адлия вазирлигининг “Ҳуқуқий ахборот” каналида арзон уй-жой сотиб олиш тартиби маълум қилинди.\nКвартиралар жисмоний шахсларга берилади, бунда қуйидагилар устун даража эга бўлади:\nэскирган уй-жойларда яшаётганлар;\nреспублика шаҳарларида яшайдиган, уй-жой шароитларини яхшилашга муҳтож бўлган фуқароларнинг бошқа тоифалари.\nАрзон уйлардаги квартиралар жисмоний шахсларга туман ҳокимликларида тузилган ҳудудий комиссия томонидан бириктирилади.\nКвартирани бириктиришда ҳудудий комиссия нималарни инобатга олади?\nКвартирани бириктиришда ҳудудий комиссия қуйидаги мезонларни инобатга олади:\nўз уй-жойининг йўқлиги ва ижара, бепул фойдаланиш шартларида турар жойда ёки эскирган уйларда яшаётганлик;\nбир уйда (бир квартирада) бошқа оила ёки бошқа оилалар билан биргаликда яшаш;\nкўп болали оила;\nона (ота)нинг тўлиқ бўлмаган оилада болани (болаларни) тарбиялаши;\nариза берувчининг оила аъзолари орасида сурункали касалликнинг оғир турларидан азоб чекувчи алоҳида хонада яшашга муҳтож бўлган шахсларнинг мавжудлиги;\nоила таркибида биринчи гуруҳ ногирони мавжудлиги;\nтурар жой майдонининг қонун ҳужжатларида назарда тутилган турар жой майдонининг ижтимоий нормасига мувофиқ эмаслиги.\nтаянч докторантуранинг 2-курсидан бошлаб, олий таълимдан кейинги таълим институтида таҳсил олаётган докторантлар.\nКвартира сотиб олиш учун ҳудудий комиссияга қандай ҳужжатлар топшириш зарур?\nқарз олувчининг (биргаликда қарз олувчиларнинг) молиявий ҳолатини тасдиқлайдиган ҳужжатлар;\nуй-жой шароитларини яхшилашга муҳтож бўлган жисмоний шахснинг юқоридаги талабларга мувофиқлигини тасдиқлайдиган ҳужжатлар.\nАризаларни кўриб чиқиш тартиби?\nҲудудий комиссия уй-жой шароитларини яхшилашга берилган аризаларни ҳафтада камида бир марта кўриб чиқади. Аризани тегишли рўйхатдан ўтказмасдан кўриб чиқиш тақиқланади. Ҳудудий комиссия аризаларни улар тушишига қараб ва журналда рўйхатдан ўтказиш навбатига кўра кўриб чиқиши шарт. Комиссия квартирани бириктириш ёхуд рад этишнинг аниқ ва асосланган сабаблари кўрсатилган ҳолда протокол қарор қабул қилади.\n1 февралгача барча квартираларни бириктиришни тугаллайди;\n1 апрелгача бўлажак йилда қуриладиган квартираларга потенциал қарз олувчиларнинг тўлиқ рўйхати ва протокол қарорини банкка тақдим этади.\nДастлабки бадал миқдори қанча?\nЖисмоний шахслар дастлабки бадал маблағларини ўзларига квартира бириктирилгандан кейин 60 календарь кундан кечикмай алоҳида жамғарма депозит ҳисоб рақамига тўлайди.\nКўрсатиб ўтилган муддатларда квартира қийматининг ўртача 15 фоизи миқдоридаги дастлабки бадал тўланмаган тақдирда ҳудудий комиссиянинг квартирани ушбу шахсга бириктириш ҳақидаги протокол қарори ўз кучини йўқотган деб ҳисобланади.\nАрзон уй-жой олиш учун жисмоний шахсларга ипотека кредитини бериш тартиби қандай?\nИпотека кредитлари жисмоний шахсларга уй фойдаланишга топширилгандан кейин берилади. Ипотека кредити миқдори кредит ресурслари манбаидан қатъи назар, квартира қийматининг кўпи билан 75 фоизини ташкил этади.\nКредит қанча муддатга берилади?\n20 йил муддатга, таянч докторантуранинг 2-курсидан бошлаб, олий таълимдан кейинги таълим институтида таҳсил олаётган докторантлар учун 25 йил муддатга, 3 йиллик имтиёзли давр билан, дастлабки 5 йил мобайнида йиллик 7 фоиз ва кейинги даврда қайта молиялаштириш ставкаси миқдорида берилади.\nКредит олиш учун банкка қандай ҳужжатлар тақдим этилади?\nКвартирани сотиб олаётган жисмоний шахс турар жой фойдаланишга топширилгандан кейин банк филиалига:\nқарз олувчининг (биргаликда қарз олувчи)нинг паспорти;\nқарз олувчининг (биргаликда қарз олувчилар)нинг молиявий ҳолатини тасдиқлайдиган ҳужжатлар.\nҚарз олувчининг молиявий ҳолатини тасдиқлайдиган ҳужжатларга нималар киради?\nдоимий иш жойига эга бўлган фуқаролар учун – иш берувчидан белгиланган шакл бўйича охирги 12 ойдаги даромадлар тўғрисидаги маълумотнома;\nдоимий иш жойига эга бўлмаган фуқаролар учун – улар яшайдиган жой бўйича солиқ органи томонидан тасдиқланган охирги 12 ойдаги даромадлар тўғрисидаги декларацияларнинг нусхалари.\nТошкентдаги кўргазмада 100 дан ортиқ Эрон компанияси иштирок этмоқда\n14:52Тошкентдаги кўргазмада 100 дан ортиқ Эрон компанияси иштирок этмоқда